## Rješenje Agencije za zaštitu tržišnog natjecanja klasa: UP/I 430-01/2004-01/42, urbroj: 580-03-11-17-71 od 19. svibnja 2011.

### NN 89/2011 (29.7.2011.), Rješenje Agencije za zaštitu tržišnog natjecanja klasa: UP/I 430-01/2004-01/42, urbroj: 580-03-11-17-71 od 19. svibnja 2011.

AGENCIJA ZA ZAŠTITU TRŽIŠNOG NATJECANJA

1913

Agencija za zaštitu tržišnog natjecanja na temelju članka 15. stavka 1. Zakona o državnim potporama (»Narodne novine«, broj 47/03 i 60/04), u upravnom postupku naknadnog odobrenja državne potpore dodijeljene poduzetniku Varteks d.d., sa sjedištem u Varaždinu, Zagrebačka 94, pokrenutom na temelju zahtjeva Ministarstva financija Republike Hrvatske, sa sjedištem u Zagrebu, Katančićeva 5, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag.iur., zamjenik predsjednice Vijeća, Milivoj Maršić, dipl. oec. i dr. sc. Mirna Pavletić-Župić, članovi Vijeća, sa 74. sjednice, održane 19. svibnja 2011., donosi sljedeće

RJEŠENJE

I. Utvrđuje se da je poduzetnik Varteks d.d., sa sjedištem u Varaždinu, Zagrebačka cesta 94, primatelj državnih potpora za restrukturiranje u obliku državnih jamstava, kredita sklopljenih pod uvjetima povoljnijim od tržišnih i subvencija u smislu članka 3. Zakona o državnim potporama (»Narodne novine«, broj 47/03 i 60/04), koje su navedene u točkama II., III. i IV. izreke ovoga rješenja.

II. Daje se suglasnost na sljedeće odluke Vlade Republike Hrvatske koje sadrže državna jamstva koja predstavljaju državnu potporu za restrukturiranje poduzetniku Varteks d.d., jer su usklađene sa odredbama Zakona o državnim potporama:

1. Odluku o davanju državnog jamstva u korist Zagrebačke banke d.d. Zagreb, za financiranje tekućeg poslovanja društva Varteks d.d. Varaždin, klasa: 432-02/04-02/89, urbroj: 5030120-04-3, od 23. prosinca 2004. i Odluku o izmjeni i dopuni Odluke o davanju državnog jamstva u korist Zagrebačke banke d.d., Zagreb za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-3, od 3. kolovoza 2006.;

2. Odluku o davanju državnog jamstva u korist Privredne banke Zagreb d.d., Zagreb za financiranje tekućeg poslovanja društva Varteks d.d. Varaždin, klasa: 432-02/04-02/89, urbroj: 5030120-04-5, od 23. prosinca 2004. i Odluku o izmjeni i dopuni Odluke o davanju državnog jamstva u korist Privredne banke Zagreb d.d., Zagreb, za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-1, od 3. kolovoza 2006.

3. Odluku o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društva Varteks d.d., Varaždin, klasa: 432-02/04-02/89, urbroj: 5030120-04-1, od 23. prosinca 2004. i Odluku o izmjeni i dopuni Odluke o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društvu Varteks d.d., klasa: 432-02/04-02/89, urbroj: 5030120-06-05, od 3. kolovoza 2006.

III. Daje se suglasnost na državne potpore za restrukturiranje sadržane u ugovorima o kreditu sklopljenim pod povoljnijim uvjetima od tržišnih između poduzetnika Varteks d.d. i Hrvatske banke za obnovu i razvitak, jer su usklađene sa odredbama Zakona o državnim potporama i to:

1. Ugovoru o kreditu broj: RG – 05/05, od 5. svibnja 2005., te

2. Ugovoru o kreditu broj: RG – 06/05, od 5. svibnja 2005.

IV. Daje se suglasnost na državne potpore u obliku subvencije u iznosu od 4.791.560,00 kn koje su 2005. dodijeljene poduzetniku Varteks d.d. od strane Ministarstva gospodarstva, rada i poduzetništva na temelju Mjera za poticanje razvoja i poboljšanje stanja u tekstilnoj i kožarsko-obućarskoj industriji Hrvatske, jer su usklađene sa odredbama Zakona o državnim potporama.

V. Poduzetniku Varteks d.d. može se ponovno dodijeliti državna potpora za restrukturiranje počevši od 3. kolovoza 2016., a može se dodijeliti i ranije, odnosno prije dana 3. kolovoza 2016. zbog iznimnih okolnosti na koje poduzetnik nije mogao utjecati, sukladno članku 18. stavcima 2. i 3. Uredbe o državnim potporama. (»Narodne novine«, broj 121/03).

VI. Ovo rješenje bit će objavljeno u »Narodnim novinama«.

Obrazloženje

Ovo rješenje donosi se radi izvršenja presude Upravnog suda Republike Hrvatske, broj: Us-5362/2007-10, od 3. studenoga 2010., koja je objavljena u »Narodnim novinama«, broj 12/11, kojom je Upravni sud Republike Hrvatske uvažio tužbu poduzetnika Varteks d.d, sa sjedištem u Varaždinu, Zagrebačka 94 (dalje: Varteks d.d.) i poništio rješenje Agencije za zaštitu tržišnog natjecanja (dalje: Agencija), klasa: UP/I 430-01/2004-01/42, urbroj: 580-03-07-17-24, od 4. travnja 2007., te presudom naložio Agenciji da donese novo rješenje, pridržavajući se u smislu članka 62. Zakona o upravnim sporovima (»Narodne novine«, broj 53/01, 9/92 i 77/92), pravnog shvaćanja Upravnog suda Republike Hrvatske i njegovih primjedaba u pogledu postupka i primjene prava. Agenciji je navedena presuda Upravnog suda Republike Hrvatske dostavljena 27. siječnja 2011.

Prema članku 62. Zakona o upravnim sporovima, kada sud poništi akt protiv kojeg je bio pokrenut upravni spor, predmet se vraća u stanje u kojemu se nalazio prije nego što je poništeni akt donesen, te je pri donošenju novog rješenja tijelo vezano pravnim shvaćanjima suda i primjedbama suda u svezi s postupkom.

Budući da je postupak u ovom predmetu pokrenut prije 5. prosinca 2005., odnosno prije početka primjene danas važećeg Zakona o državnim potporama (»Narodne novine«, broj 140/05), u konkretnom slučaju, sukladno članku 24. stavku 3. tog Zakona, primjenjivane su odredbe do tada važećeg Zakona o državnim potporama (»Narodne novine«, broj 47/03 i 60/04; dalje: ZDP).

1. Pokretanje postupka

Agencija za zaštitu tržišnog natjecanja (dalje: Agencija) zaprimila je 30. prosinca 2004., od Ministarstva financija, sa sjedištem u Zagrebu, Katančićeva 5, zahtjev za davanje mišljenja na Prijedloge Odluka za izdavanje državnih jamstava Varteksu d.d., klasa: 432-01/04-01/62, urbroj: 513-05-03/04-9, od 24. prosinca 2004.

Riječ je o sljedećim prijedlozima Odluka:

– Prijedlog Odluke o davanju državnog jamstva u iznosu od 50.000.000,00 kn u korist Hrvatske banke za obnovu i razvitak, po Programu kreditiranja financijskog restrukturiranja gospodarskih subjekata društva Varteks d.d., Varaždin za kredit u iznosu od 50.000.000,00 kn.

– Prijedlog Odluke o davanju državnog jamstva u iznosu od 3.950.000,00 eura u korist Zagrebačke banke d.d. Zagreb za financiranje tekućeg poslovanja društva Varteks d.d., Varaždin za kredit u iznosu od 3.950.000,00 eura te

– Prijedlog Odluke o davanju državnog jamstva u iznosu od 2.700.000,00 eura u korist Privredne banke Zagreb d.d., Zagreb, za financiranje tekućeg poslovanja društva Varteks d.d. za kredit u iznosu od 2.700.000,00 eura.

Navedene prijedloge Odluka Ministarstvo financija uputilo je Vladi Republike Hrvatske (dalje: Vlada RH), dopisom od 22. prosinca 2004., klasa: 432-01/04-01/62, urbroj: 513-05-03/04-7, u kojem je u bitnome navedeno da je Ministarstvo financija na temelju izvršenih analiza zaključilo kako se Varteks d.d. suočava s problemom podmirivanja dospjelih obveza, te da ne raspolaže potrebnim novčanim sredstvima za podmirivanje dugova. Izlazak iz krize moguć je jedino poduzimanjem radikalnih mjera racionalizacije poslovanja provođenjem programa restrukturiranja pri čemu će banke reprogramirati postojeće kredite te će odobriti nova dugoročna kreditna sredstva. Ministarstvo financija je također navelo da je na temelju Plana restrukturiranja poduzetnika Varteks d.d. postignuta suglasnost između Varteksa d.d., poslovnih banaka, Hrvatske banke za obnovu i razvitak (dalje: HBOR) i Ministarstva financija oko restrukturiranja poduzetnika Varteks d.d., koji će država podržati davanjem državnih jamstava. Također, Ministarstvo financija je stajališta da će unatoč prisutnom riziku za odobravanje predmetnih jamstava, Varteks d.d. uspjeti ostvarivati pozitivne neto primitke u svim godinama trajanja otplate kredita za financijsko restrukturiranje, što je bilo vidljivo iz analize Plana restrukturiranja.

Uz prijedloge Odluka, Agenciji je također dostavljeno mišljenje Ministarstva gospodarstva, rada i poduzetništva, od 21. prosinca 2004., klasa: 423-01/04-01/28, urbroj: 526-01-04-7 u vezi Programa kreditiranja restrukturiranja i financijske konsolidacije Varteksa d.d. koje je upućeno Ministarstvu financija.

Iz navedenog mišljenja proizlazi da je upravo Ministarstvo gospodarstva, rada i poduzetništva, kao nadležno ministarstvo za industriju, sukladno članku 9. Zakona o ustrojstvu i djelokrugu središnjih tijela državne uprave (»Narodne novine«, broj 199/03, 30/04, 136/04, 22/05 i 44/06), Ministarstvu financija dalo prijedlog za odobrenje državnih jamstava za dovršetak započetog Programa restrukturiranja i financijske konsolidacije Varteksa d.d.

2. Primijenjeni propisi

S obzirom na činjenicu da je postupak naknadnog odobrenja državnih potpora Varteksu d.d. pokrenut dana 30. prosinca 2004., na isti se primjenjuju propisi o državnim potporama i Zakon o općem upravnom postupku koji su bili na snazi u vrijeme pokretanja postupka. Stoga je Agencija primijenila odredbe ZDP-a te Zakon o općem upravnom postupku (»Narodne novine«, broj 53/91 i 103/96) kojim se uređuju pitanja provedbe upravnog postupka pred Agencijom u dijelu koji nije propisan odredbama ZDP-a kao posebnog zakona, u smislu članka 8. stavka 2. ZDP-a.

S obzirom na to da je u predmetnom slučaju riječ o državnim potporama dodijeljenim za restrukturiranje i državnim jamstvima, Agencija je primijenila i Uredbu o državnim potporama (»Narodne novine«, broj 121/03; dalje: Uredba) kojom se detaljnije uređuje sadržaj i bitni elementi za ocjenu sukladnosti državnih potpora s ZDP-om, te postupak i rokovi dostave prijedloga državnih potpora.

U smislu članka 4. stavka 1. podstavaka 1. i 2. Uredbe, prilikom ocjene sukladnosti državne potpore dodijeljene Varteksu d.d., Agencija je uz odredbe ZDP-a morala voditi računa i o pravilima koja proizlaze iz Uredbe i članka 35. stavka 1. točke iii., stavka 2., stavka 7. točke a. i stavka 8. Privremenog sporazuma o trgovinskim i s njima povezanim pitanjima između Republike Hrvatske i Europske zajednice (»Narodne novine« – Međunarodni ugovori, broj 15/01, 3/02 i 14/02), te Protokola 2. i Protokola 6. koji su sastavni dio istoga Privremenog sporazuma, koji je sklopljen 29. lipnja 2001. godine a stupio je na snagu 1. ožujka 2002. i bio je na snazi sve do stupanja na snagu SSP-a, tj do 1. veljače 2005., odnosno članka 70. stavka 1. točke iii., stavka 2., stavka 7. točke a. i stavka 8. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/2001 i 14/2002; dalje: SSP) te Protokola 2. i Protokola 6. koji su sastavni dio SSP-a.

Naime, Agencija može odobriti prijedlog državne potpore u smislu članka 4. stavka 2. Uredbe samo ako je taj prijedlog sukladan prethodno opisanom stavku 1. članku 4. Uredbe.

Štoviše, u smislu stavka 3. članka 4. Uredbe, ako prijedlog državne potpore ne ispunjava uvjete iz navedene Uredbe, odnosno prethodno opisanog članka 4. stavka 1. podstavka 1. Uredbe, Agencija u tom slučaju odlučuje na temelju prethodno opisanog članka 4. stavka 1. podstavka 2. Uredbe, koji se poziva na članak 35. stavak 1. podstavak iii, te članaka 11. i 13. ZDP-a.

Naime, članak 35. stavak 1. podstavak (iii) Privremenog sporazuma, odnosno istovjetni članak 70. stavak 1. podstavak (iii) SSP-a uređuju kako je svaka državna potpora koja narušava ili prijeti narušavanjem tržišnog natjecanja davanjem prednosti nekim poduzetnicima ili nekim proizvodima, u mjeri u kojoj može utjecati na trgovinu između Zajednice i Republike Hrvatske, nespojiva s ispravnom primjenom tih sporazuma.

Nadalje, stavak 2. članka 35. Privremenog sporazuma odnosno istovjetni članak 70. stavak 2. SSP-a propisuje da će se svako postupanje suprotno tom članku ocjenjivati na temelju kriterija koji proizlaze iz primjene pravila o tržišnom natjecanju u Zajednici, posebice članka 87. Ugovora o osnivanju Europske zajednice i instrumenata koje su usvojile institucije Zajednice.

Stoga je Agencija, primjenjujući hrvatske propise o državnim potporama koji su bili na snazi u vrijeme podnošenja zahtjeva, bila obveza izvršiti uvid i u tada važeća pravila iz pravne stečevine Europske unije, a koja se odnose na državna jamstva i restrukturiranje poduzetnika. Agencije je pravila iz pravne stečevine EZ koristila samo kao interpretativno sredstvo za tumačenje prethodno navedenih hrvatskih propisa o državnim potporama, u smislu pravnog shvaćanja Ustavnog suda Republike Hrvatske iznesenog u odluci broj: U-III-1410/2007 od 13. veljače 2007 (»Narodne novine«, broj 25/08).

U obrazloženju navedene odluke Ustavni sud Republike Hrvatske izričito je naveo da se kriteriji, standardi i instrumenti tumačenja Europskih zajednica ne primjenjuju kao primarni izvor prava, nego samo kao pomoćno sredstvo za tumačenje. Tako, prema spomenutoj odluci Ustavnog suda Republike Hrvatske odredbe članka 70. stavka 2. SSP-a i stavka 35. stavka 2. Privremenog sporazuma valja promatrati u kontekstu obveze Republike Hrvatske da svoje zakonodavstvo, pa tako i ono koje se tiče tržišnog natjecanja, uskladi s pravnom stečevinom Europske unije. Kada primjenjuje tako usklađeno zakonodavstvo, obveza je državnih tijela Republike Hrvatske da to čine na način kako je to u Europskim zajednicama, dakle po smislu i duhu propisa na temelju kojih je usklađivanje obavljeno. Dakle, odredbom članka 70. stavka 2. SSP-a se u bitnom određuje da je za ocjenu je li neko postupanje poduzetnika u skladu s pravilima tržišnog natjecanja relevantno ne samo hrvatsko pravo, već treba voditi računa o cjelokupnom pravu Europskih zajednica koje se odnosi na tržišno natjecanje. Time se pravo Europskih zajednica formalno pravno ne uvodi u hrvatski pravni sustav na temelju odredaba SSP-a kao međunarodnog ugovora, ali se propisuje da hrvatske propise tržišnog natjecanja treba primjenjivati i tumačiti uzimajući u obzir pravila, mjerila i načela prava tržišnog natjecanja. Navedeno stajalište Ustavni sud Republike Hrvatske potvrdio je i u odluci broj U-III-4082/2010 od 17. veljače 2011. godine (»Narodne novine«, broj 28/11).

Budući da se pravila o državnim potporama smatraju dijelom pravne stečevine koja se odnosi na tržišno natjecanje, što potvrđuje i članak 35. stavak 1. podstavak iii) Privremenog sporazuma, odnosno članak 70. stavak 1. podstavak iii) SSP-a, Agencija je u svrhu pravilne primjene hrvatskih propisa o državnim potporama bila obvezna izvršiti podredno i uvid u pravila Europske unije i to:

– Smjernice za nacionalne regionalne potpore – Dodatak I (»Službeni list« Europske unije, C 74/9, od 10. ožujka 1998.), točka 3.1.;

– Obavijesti Komisije o primjeni članaka 87. i 88. Ugovora o EZ-u na državnu potporu u obliku jamstava (»Službeni list« Europske unije, C 71, od 11. ožujka 2000.), točka 3.2., te

– Priopćenje Komisije – Smjernice Zajednice o državnim potporama za sanaciju i restrukturiranje poduzetnika u teškoćama (»Službeni list« Europske unije, C 244, od 1. listopada 2004.).

3. Posebni ispitni postupak

Iz zahtjeva Ministarstva financija, zaprimljenog 30. prosinca 2004., priloženih prijedloga Odluka, te mišljenja Ministarstva gospodarstva, rada i poduzetništva, od 21. prosinca 2004., proizlazilo je da se Varteks d.d. nalazi u teškoćama, da provodi proces restrukturiranja te da zbog tih činjenica državna jamstva iz prijedloga Odluka sadržavaju elemente pojedinačne državne potpore za restrukturiranje u smislu članka 3. stavka 1. Zakona o državnim potporama (»Narodne novine«, broj 47/03 i 60/04; dalje: ZDP), koja se odnosi na određenog primatelja, u konkretnom slučaju Varteks d.d.

S obzirom na činjenice koje su proizlazile iz predmetnog zahtjeva Agencija je utvrdila da je riječ o državnim potporama iz članka 3. stavka 1. ZDP-a, koje davatelj državne potpore prije njihove dodjele Varteksu d.d. nije dostavio Agenciji na ocjenu u smislu članka 11. stavka 1. ZDP-a. Stoga je Agencija u predmetnom postupku naknadnog odobrenja obvezna ocijeniti jesu li na taj način dodijeljene potpore usklađene s odredbama ZDP-a i u tom slučaju dati suglasnost na akt o odobravanju ili davanju državne potpore ili u protivnom, ukinuti akt o odobravanju ili davanju državne potpore i naložiti povrat državne potpore u smislu članka 15. stavka 2. ZDP-a.

Člankom 3. stavkom 1. ZDP-a propisano je da su državne potpore svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku potpore, bez obzira na oblik državne potpore.

Sukladno članku 3. stavku 2. ZDP-a državne potpore razvrstavaju se na opće koje se utvrđuju programima i propisima za unaprijed neodređene primatelje te na pojedinačne državne potpore za određene primatelje. U konkretnom slučaju, državne potpore dodijeljene Varteksu d.d., smatraju se pojedinačnom državnom potporom.

Člankom 1. Uredbe o državnim potporama (»Narodne novine«, broj 121/03) uređen je predmet te Uredbe, na način da Uredba uređuje sadržaj i bitne elemente za ocjenu sukladnosti državnih potpora s odredbama ZDP-a, postupak davanja mišljenja na prijedloge općih državnih potpora te sadržaj, postupak i rokove dostave prijedloga državnih potpora.

Iz sadržaja zahtjeva Ministarstva financija proizlazilo je da državne potpore dodijeljene Varteksu d.d. odgovaraju po svom sadržaju i bitnim elementima državnim potporama za restrukturiranje, odnosno državnim potporama koje se odnose na državna jamstva, uređene člancima 16., 18., 19. i 74. Uredbe o državnim potporama.

Člankom 11. stavkom 1. ZDP-a uređeno je da je davatelj državne potpore dužan dostaviti Agenciji prijedlog akta o odobravanju, odnosno davanju pojedinačne državne potpore kojim izražava namjeru odobravanja, odnosno davanja državne potpore u skladu s odredbama ZDP-a.

Suglasnost na prijedlog akta kojim se namjerava odobriti ili dati pojedinačna državna potpora, u smislu članka 9. stavka 2. ZDP-a, Agencija daje rješenjem, a ne mišljenjem kako je to u svom zahtjevu od 24. prosinca 2004. godine od Agencije zatražilo Ministarstvo financija.

U smislu odredbe članka 8. stavka 2. ZDP-a, ako nije drugačije propisano ZDP-om, na postupke u nadležnosti Agencije u provedbi ZDP-a primjenjuju se odredbe Zakona o općem upravnom postupku (»Narodne novine«, broj 53/91 i 103/96; dalje: ZUP).

Agencija je u ovom predmetu, u smislu članka 142. ZUP-a provela posebni ispitni postupak radi utvrđivanja činjenica i okolnosti koje su značajne za razrješenje ove upravne stvari, odnosno radi davanja strankama mogućnosti da ostvare i zaštite svoja prava i pravne interese. Agencija je od Ministarstva financija, Ministarstva gospodarstva, rada i poduzetništva i Varteksa d.d., zatražila sukladno članku 10. stavku 1. i 2. ZDP-a, dostavu cjelokupne dokumentacije i očitovanja koja se odnose na restrukturiranje Varteksa d.d. i državne potpore potrebne za provedbu procesa restrukturiranja.

Zahtjevom Agencije od 14. siječnja 2005., klasa: UP/I 430-01/2004-01/42, urbroj: 580-02-05-29-02, zatraženo je sljedeće: Program restrukturiranja i financijske konsolidacije poduzetnika Varteks d.d.; očitovanje o tome je li Varteks d.d. bio korisnik državne potpore za sanaciju i restrukturiranje ili neke druge vrste državne potpore, godišnja financijska izvješća (bilanca, račun dobiti i gubitka, bilješke uz financijska izvješća, izvješće revizije) Varteksa d.d. za 2001., 2002. i 2003., te statističko izvješće za razdoblje od siječnja do rujna 2004., ugovore o kreditima sklopljenim između Varteksa d.d. i HBOR-a, Zagrebačke banke d.d., Zagreb (dalje: Zagrebačka banka d.d.), te Privredne banke Zagreb d.d., Zagreb (dalje: Privredna banka d.d.); te usporedna procjena ekonomskih i socijalnih posljedica nestanka poduzetnika, u odnosu na učinke uspješne provedbe procesa restrukturiranja.

Dana 31. siječnja 2005., Varteks d.d. dostavio je Agenciji traženu dokumentaciju odnosno Projekt strateškog restrukturiranja poduzetnika Varteks d.d. od 20. prosinca 2004. (dalje: Plan restrukturiranja), kredite sklopljene s HBOR-om, Privrednom bankom d.d. i Zagrebačkom bankom d.d. koji su pokriveni državnim jamstvima te ugovore o izdavanju jamstva sklopljene s Ministarstvom financija.

Dana 10. i 22. veljače 2005., Ministarstvo gospodarstva, rada i poduzetništva dostavilo je Obrazac prijave državne potpore za poduzetnika Varteks d.d. te sljedeće Odluke Vlade RH o davanju državnih jamstava od 23. prosinca 2004.:

– Odluku o davanju državnog jamstva u korist HBOR-a po Programu kreditiranja financijskog restrukturiranja gospodarskih subjekata društva Varteks d.d., Varaždin, klasa: 432-02/04-02/89, urbroj: 5030120-04-1, (dalje: Odluka o davanju državnog jamstva u korist HBOR-a). Prema rečenoj Odluci Vlade RH državno jamstvo u iznosu od 50.000.000,00 kn pokriva iznos kredita od 50.000.000,00 kn;

– Odluku o davanju državnog jamstva u korist Zagrebačke banke d.d. za financiranje tekućeg poslovanja Varteksa d.d. Varaždin klasa: 432-02/04-02/89, urbroj: 5030120-04-3 (Odluka o davanju državnog jamstva u korist Zagrebačke banke d.d.). Prema rečenoj Odluci Vlade RH državno jamstvo u iznosu od 3.950.000,00 eura, pokriva iznos kredita od 3.950.000,00 eura,

– Odluku o davanju državnog jamstva u korist Privredne banke Zagreb d.d., Zagreb za financiranje tekućeg poslovanja društva Varteks d.d. Varaždin, klasa: 432-02/04-02/89, urbroj: 5030120-04-5 (Odluka o davanju državnog jamstva u korist Privredne banke d.d.). Prema rečenoj Odluci Vlade državno jamstvo u iznosu od 2.700.000,00 eura pokriva iznos kredita od 2.700.000,00 eura.

Iz navedenog je nesporno razvidno da su navedene Odluke o dodjeli državnih jamstava različitim bankama za kredite namijenjene Varteksu d.d. donesene 23. prosinca 2004., tj. prije dostave Agenciji predmetnog zahtjeva Ministarstva financija od 30. prosinca 2004.

Unatoč navedenom, sukladno članku 15. stavku 1. ZDP-a, i u slučaju kada je pojedinačna državna potpora odobrena ili dana bez suglasnosti Agencije zato što davatelj iz opravdanih objektivnih razloga nije u roku dostavio prijedlog u smislu članka 11. ZDP-a, Agencija može naknadno donijeti rješenje kojim se daje suglasnost na akt o odobravanju ili davanju državne potpore ako utvrdi da je ona usklađena s odredbama ZDP-a.

Agencija je zahtjevom od 6. travnja 2005., klasa: UP/I 430-01/2004-01/42, urbroj: 560-03-05-17-07, od Ministarstva gospodarstva, rada i poduzetništva i Varteksa d.d., zatražila dodatnu dokumentaciju neophodnu za donošenje meritorne odluke u ovoj upravnoj stvari, koju je Varteks d.d. dostavio Agenciji 4. svibnja 2005. i to: Godišnji financijski izvještaj za 2004., Plan otplate postojećih i novih kredita kao i plan otplate kamata po postojećim i novim kreditima po pojedinom kreditnom razdoblju za razdoblje 2005. – 2015., važeću dokumentaciju o mogućnosti korištenja licencijskih programa, analizu tržišta u tekstilnoj industriji za 2002., 2003. i 2004., analizu porasta ukupnog prihoda u narednim godinama vezano uz porast cijena i porast proizvodnje, odluku o načinu rješavanja sudbine Tivara, očitovanje glede širenja maloprodajne mreže, analizu prodaje nekretnina prema Planu restrukturiranja, analizu sudjelovanja Varteksa d.d. vlastitim sredstvima u procesu restrukturiranja te očitovanje o mogućnosti poštivanja mjera iz Ugovora o kreditu sa Zagrebačkom bankom d.d., odnosno Privrednom bankom d.d.

Nadalje, Agencija je zahtjevom od 21. srpnja 2005., klasa: UP/I 430-01/2004-01/42, urbroj: 560-03-05-17-09, od poduzetnika Varteks d.d. zatražila dopunu Plana restrukturiranja, te očitovanja glede realizacije prodaje nekretnina u vlasništvu Varteksa d.d.

Dana 31. kolovoza 2005. Varteks d.d. dostavio je dopunu Plana restrukturiranja u čijem privitku su dostavljeni krediti sklopljeni sa Zagrebačkom bankom d.d., Privrednom bankom d.d. i Raiffeisen bankom d.d. te sedam ugovora o kreditu sklopljenih s HBOR-om.

Dana 10. i 11. studenoga 2005., Varteks d.d. dostavio je i Konsolidirane financijske izvještaje za 2004., Statistički izvještaj poduzetnika Varteks d.d. za siječanj – rujan 2005., te Račun dobiti i gubitka i Bilancu za 2002., 2003. i 2004.

Budući da niti sva dostavljena dokumentacija, uključujući i dopunu Plana restrukturiranja još uvijek nije bila dostatna za donošenje odluke, Agencija je dopisom od 30. studenoga 2005., ponovno od Varteksa d.d. zatražila dopunu Plana restrukturiranja, kao i prijavu svih potpora koje su Varteksu d.d. dodijeljene prilikom provedbe procesa restrukturiranja.

Dana 6. veljače 2006. Varteks d.d. dostavio je Agenciji traženu dopunu Plana restrukturiranja i očitovanje u odnosu na državna jamstva, međutim, prijava svih potpora koje su Varteksu d.d. dodijeljene prilikom provedbe procesa restrukturiranja Agenciji nije dostavljena.

Dopuna Plana restrukturiranja odnosila se na dopunu osnovnih podataka o poduzetniku, iznose kojima Varteks d.d. doprinosi procesu restrukturiranja, dodatne mjere restrukturiranja te iznose ratnih šteta i potencijalnih gubitaka nastalih gubitkom tržišta na teritoriju bivše Socijalističke federativne republike Jugoslavije (dalje: SFRJ).

Nadalje, Agencija je 26. svibnja 2006., u predmetu klase: 430-02/2005-02/23, pod nazivom Godišnje izvješće o državnim potporama za 2005., u okviru svoje nadležnosti iz članka 6. stavka 1. točke f) i i) ZDP-a, te članka 19. ZDP-a od Ministarstva gospodarstva, rada i poduzetništva, zaprimila popis korisnika državnih potpora koje potpore to ministarstvo dodjeljuje korisnicima na temelju Mjera za poticanje razvoja i poboljšanja stanja u tekstilnoj i kožarsko obućarskoj industriji Hrvatske (dalje: Mjere). S te osnove, rečeno ministarstvo je poduzetniku Varteks d.d. u 2005. dodijelilo iznos od 4.791.560,00 kn, usprkos činjenici da se Varteks d.d. nalazi u teškoćama, a državne potpore na temelju navedenih Mjera nisu bile namijenjene poduzetnicima u teškoćama.

Dana 26. srpnja 2006. Agencija je od Ministarstva financija zaprimila Prijedloge Odluka o izmjeni i dopune Odluke o davanju državnog jamstva u korist HBOR-a, Privredne banke d.d. i Zagrebačke banke d.d.

Iz dostavljenih Prijedloga Odluka u bitnome proizlazi da će državna jamstva iz Odluke o davanju državnog jamstva u korist HBOR-a, Odluke o davanju državnog jamstva u korist Zagrebačke banke d.d. i Odluke o davanju državnog jamstva u korist Privredne banke d.d. pokrivati 80 posto iznosa kredita HBOR-a, Zagrebačke banke d.d. i Privredne banke d.d., dok su preostali iznosi državnih jamstava od 20 posto preraspoređeni na neke od postojećih kredita koje je Varteks d.d. sklopio s rečenim bankama.

Dana 17. studenoga 2006., Varteks d.d. dostavio je Agenciji Odluke Vlade RH od 3. kolovoza 2006., na temelju kojih su državna jamstva dana HBOR-u, Zagrebačkoj banci d.d. i Privrednoj banci d.d. po pojedinim kreditima smanjena sa 100 na 80 posto kreditne obveze, kako slijedi:

– Odluku o izmjeni i dopuni Odluke o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društvu Varteks d.d., klasa: 432-02/04-02/89, urbroj: 5030120-06-5 (dalje: Odluku o izmjeni i dopuni Odluke o davanju državnog jamstva u korist HBOR-a);

– Odluku o izmjeni i dopuni Odluke o davanju državnog jamstva u korist Zagrebačke banke d.d. za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-3 (dalje: Odluka o izmjeni i dopuni Odluke o davanju državnog jamstva u korist Zagrebačke banke d.d.);

– Odluku o izmjeni i dopuni Odluke o davanju državnog jamstva u korist Privredne banke Zagreb d.d., Zagreb, za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-1 (dalje: Odluka o izmjeni i dopuni Odluke o davanju državnog jamstva u korist Privredne banke d.d.).

Osim navedenih Odluka poduzetnik Varteks d.d. dostavio je Agenciji sljedeću dokumentaciju:

– I. Dodatak jamstvu HBOR-u od 28. rujna 2006., klasa: 432-01/04-01/62, urbroj: 513-05-03/06-40, riznični broj: F-016-04/I (dalje: I. Dodatak jamstvu HBOR-u),

– I. Dodatak Ugovoru o izdavanju Jamstva broj: F-016-04/I za uredno izmirenje kratkoročnih obveza sklopljen 28. rujna 2006. između poduzetnika Varteks d.d. i Ministarstva financija (dalje: I. Dodatak Ugovoru o izdavanju Jamstva broj: F-016-04/I) – jamstvo se odnosi na kredit HBOR-a,

– I. Dodatak jamstvu Zagrebačkoj banci d.d. od 20. listopada 2006., klasa: 432-01/04-01/62, urbroj: 513-05-03/06-45, riznični broj: F-017-04/I (dalje: I. Dodatak jamstvu Zagrebačkoj banci d.d.),

– I. Dodatak Ugovoru o izdavanju Jamstva broj: F-017-04/I za uredno izmirenje kratkoročnih obveza, sklopljen 20. listopada 2006. između poduzetnika Varteks d.d. i Ministarstva financija (dalje: I. Dodatak Ugovoru o izdavanju Jamstva broj: F-017-04/I) – jamstvo se odnosi na kredit Zagrebačke banke d.d.,

– I. Dodatak Jamstvu Privrednoj banci d.d., klasa: 432-01/04-01/62, urbroj: 513-05-03/04-43, riznični broj: F-018-04/I od 19. listopada 2006. (dalje: I. Dodatak Jamstvu Privrednoj banci d.d.), te

– I. Dodatak Ugovoru o izdavanju Jamstva broj: F-018-04/I za uredno izmirenje kratkoročnih obveza sklopljen 19. listopada 2006., između poduzetnika Varteks d.d. i Ministarstva financija (dalje: I. Dodatak Ugovoru o izdavanju Jamstva broj: F-018-04/I) – jamstvo se odnosi na kredit Privredne banke d.d.

Usmena rasprava

Sukladno članku 149. ZUP-a održana je usmena rasprava dana 18. veljače 2011., te nastavak iste na dan 19. travnja 2011. Na usmenu raspravu bili su pozvani Ministarstvo financija, Ministarstvo gospodarstva, rada i poduzetništva, HBOR i Varteks d.d.

Svi pozvani nazočili su usmenoj raspravi 18. veljače 2011.

Ministarstvo financija je na usmenoj raspravi iskazalo da ostaje kod svih svojih dosadašnjih navoda u postupku, odnosno istaknulo je da se u predmetnom postupku ponašalo sukladno ZDP-u i ostalim propisima o državnim potporama.

Ministarstvo gospodarstva, rada i poduzetništva pridružilo se stajalištu Ministarstva financija te je navelo da se i ono u postupku ponašalo sukladno ZDP-u i ostalim propisima o državnim potporama, a naročito propisima koji se odnose na dodjelu potpora za restrukturiranje.

HBOR je na usmenoj raspravi predao svoje očitovanje od 18. veljače 2011. iz kojeg u bitnome proizlazi da je u ovom postupku na prvom mjestu nužno ispravno utvrditi primjenjivost propisa o državnim potporama na kredite HBOR-a, te slijedom navedenog potrebno napraviti točnu i na tada važećim propisima o državnim potporama utemeljenu procjenu sadržavaju li krediti elemente državne potpore. Iz očitovanja HBOR-a proizlazi da su kredite broj G-FZ-02/03 i G – 11/03 HBOR i Varteks d.d. sklopili nakon 2. travnja 2003., tj. nakon stupanja na snagu Zakona o državnim potporama (»Narodne novine«, broj 47/04 i 60/04), ali prije stupanja na snagu Uredbe te stoga, po mišljenju HBOR-a, navedeni krediti ne mogu biti predmet postupka jer je Uredba kojom se definiraju pojmovi poduzetnika u teškoćama i uvjeti za dodjelu potpore za restrukturiranje stupila na snagu tek 6. kolovoza 2003.

Nadalje, u svom očitovanju HBOR je istaknuo da krediti HBOR-a koji su odobreni Varteksu d.d. pod brojem: RG – 23/04 i G – 05/04, također ne mogu biti predmet postupka, niti se na njih mogu primijeniti propisi o državnim potporama zbog nedostatka pravne regulative u vrijeme odobrenja kredita, jer su oni dodijeljeni prije stupanja na snagu Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 11/05; dalje: Pravilnik). Predmetni Pravilnik stupio je na snagu 29. siječnja 2005. godine. HBOR je mišljenja da se tek navedenim Pravilnikom propisuje obrazac i način prijave državne potpore, instrumenti državne potpore te kategorije državnih potpora, a u Dodatku IV Pravilnika utvrđuju se instrumenti državne potpore i to instrument C1 – povoljniji zajmovi i zajmovi poduzetnicima u teškoćama i način izračuna iznosa odobrene državne potpore. Stoga HBOR smatra da bez Pravilnika davatelj državne potpore, primatelj niti Agencija nemaju zakonsku osnovu za izračun iste.

Varteks d.d. je u cijelosti podržao sve navode HBOR-a.

Kako bi se strankama omogućilo da se očituju o svim činjenicama i okolnostima koje smatraju važnim za donošenje odluke u ovoj upravnoj stvari, a o kojima se prethodno nisu očitovali, usmena rasprava je prekinuta, te je Agencija svim nazočnima ostavila rok za dostavu očitovanja.

Dana 7. ožujka 2011. Agencija je zaprimila dodatno očitovanje Varteksa d.d. kojim on predlaže okončanje predmetnog postupka nagodbom, dok Ministarstvo financija te Ministarstvo gospodarstva, rada i poduzetništva Agenciji nisu dostavili očitovanja.

Na podnesak poduzetnika Varteks d.d. očitovao se jedino HBOR navodeći da ostaje kod pisanog očitovanja predanog na usmenoj raspravi održanoj 18. travnja 2011., te da podržava prijedlog poduzetnika Varteks d.d. za sklapanje nagodbe.

Nastavak usmene rasprave zakazan je na dan 19. travnja 2011. Zbog poslovnih obveza nastavku rasprave nije nazočilo uredno pozvano Ministarstvo financija koje je svoj izostanak opravdalo, te je u očitovanju zaprimljenom 18. travnja 2011., navelo da ostaje kod stajališta iznesenog na usmenoj raspravi od 18. veljače 2011. Preslika očitovanja Ministarstva financija predana je svim nazočnim strankama na usmenoj raspravi. Ministarstvo gospodarstva, rada i poduzetništva je iskazalo da ostaje kod ranijih očitovanja. HBOR je iskazao da ostaje kod dosadašnjih navoda. Varteks d.d. također je ostao kod dosadašnjih navoda, te je naveo da u postupku nisu uzete u obzir ratne štete koje je taj poduzetnik pretrpio.

Dana 27. travnja 2011., Agencija je zaprimila podnesak Varteksa d.d. kojim se taj poduzetnik očituje na dosadašnji tijek postupka i na očitovanje Ministarstva financija od 18. travnja 2011. Iz navedenog podneska Varteksa d.d. proizlazi da u slučaju poduzetnika Varteks d.d. nije riječ o državnim potporama jer nisu ispunjeni uvjeti iz članka 8. Uredbe o državnim potporama (»Narodne novine«, broj: 50/06), te predlaže da se postupak okonča rješenjem kojim će Agencija utvrditi da Varteks d.d. nije primao državne potpore za restrukturiranje, ili da se rješenjem obustavi postupak sukladno članku 57. Zakona o općem upravnom postupku (»Narodne novine«, broj 47/09).

3.1. Činjenice i okolnosti utvrđene u predmetnom postupku Varteks d.d.

Varteks, varaždinska tekstilna industrija d.d. osnovan je 1918. pod nazivom Tekstilna tvornica Varaždin d.d. čija je djelatnost bila proizvodnja pamučnih i lanenih tkanina. Tijekom 1922. započeta je proizvodnja vunenog prediva i tkanina, 1926. proširen je proizvodni proces na izradu odjevnih predmeta. Godine 1929. počinje stvaranje mreže prodajnih objekata dok 1948. tvornica mijenja naziv u Varteks i postaje najveći proizvođač i izvoznik tekstila u bivšoj SFRJ.

Sam Varteks d.d nastao je na temelju Odluke o pretvorbi društvenog poduzeća Varteks Holding Varaždin u dioničko društvo od 17. lipnja 1992. i upisan je u registar Trgovačkog suda u Varaždinu s matičnim brojem subjekta upisa 070004039, sa sjedištem poduzetnika u Varaždinu, Zagrebačka 94.

Varteks d.d. registriran je između ostalog za sljedeće: proizvodnju odjeće, doradu i bojenje krzna, proizvodnju tekstila, kupnju i prodaju robe; obavljanje trgovačkog posredovanja na domaćem i inozemnom tržištu; preradu kože, izradu galanterije i obuće i sl.

Sukladno članku 2. stavku 1. Zakona o poticanju razvoja maloga gospodarstva (»Narodne novine«, broj 121/03), Varteks d.d. pripada kategoriji velikih poduzetnika.

U Varteksu d.d. na dan 31. prosinca 2003. bilo je zaposleno 3869 djelatnika. Na dan 31. prosinca 2004. bilo je zaposleno 3710 djelatnika, a na dan 31. prosinca 2005. bilo je zaposleno 3.441 djelatnika. Žene čine 78 posto djelatnika što je karakteristika tekstilne djelatnosti u kojoj je pretežno zaposlena ženska radna snaga.

3.2. Temeljni kapital i vlasnička struktura Varteksa d.d.

Na dan 31. prosinca 2004., temeljni kapital Varteksa d.d. iznosio je 309.171.800,00 kn. Isti je podijeljen na 1.545.859 redovnih dionica čija nominalna vrijednosti iznosi 200,00 kn po dionici.

Temeljni kapital i promjene u vlasničkoj strukturi Varteksa d.d. za razdoblje od 2003. do 2005. prikazani su u Tablici 1.

Tablica 1. Vlasnička struktura Varteksa d.d. u razdoblju od 2003. do 2005.

|  |  |  |  |  |  |  |  |
| --- | --- | --- | --- | --- | --- | --- | --- |
| Rb. | Dioničari | 2003. | | 2004. | | 2005. | |
| broj dionica | u postocima | broj dionica | u postocima | broj dionica | u postocima |
| 1. | Validus d.d. | 367.088 | 23,75 | 335.726 | 21,72 | 335.726 | 21,72 |
| 2. | Ostala trgovačka društva | 24.080 | 1,55 | 5.711 | 0,37 | 8.714 | 0,56 |
| 3. | Skrbnička banka PBZ | 45.287 | 2,93 | 150.000 | 9,70 | 235.801 | 15,25 |
| 4. | Skrbnička banka HVB Splitska banka | 10.000 | 0,65 | 20.000 | 1,29 | 26.203 | 1,70 |
| 5. | Skrbnička banka Erste&Steiermarkische bank d.d. | - | - | - | - | 38.164 | 2,47 |
| 6. | Skrbnička banka Centar banka | - | - | - | - | 100 | 0,01 |
| 7. | Ostale skrbničke banke | 4.344 | 0,28 | 3.928 | 0,25 | 140 | 0,01 |
| 8. | Aurum d.d. | 38.164 | 2,47 | 38.164 | 2,47 | - | - |
| 9. | Fima d.o.o. | - | - | 16.096 | 1,04 | - | - |
| 10. | Financijska institucija | - | - | - | - | 22.443 | 1,45 |
| 11. | Ostale financijske institucije | 6.255 | 0,40 | 7.181 | 0,46 | - | - |
| 12. | Hrvatski fond za privatizaciju | 20.328 | 1,32 | 21.419 | 1,39 | 21.971 | 1,42 |
| 13. | Izdavatelj – trezorski račun | - | - | - | - | 363.764 | 23,53 |
| 14. | Fizičke osobe | 673.463 | 43,57 | 582.027 | 37,66 | 492.833 | 31,88 |
| 15. | Vlastite dionice | 356.850 | 23,08 | 365.607 | 23,65 | - | - |
|  | Ukupno | 1.545.859 | 100,00 | 1.545.859 | 100,00 | 1.545.859 | 100,00 |

Izvor: dokumentacija Varteksa d.d.

Obrada: Agencija za zaštitu tržišnog natjecanja

3.3. Analiza poslovanja Varteksa d.d.

Varteks Grupu čine povezana društva Varteksa d.d. Povezana društva su društva u kojem poduzetnik Varteks d.d. ima većinski udjel ili većinsko pravo odlučivanja prilikom donošenja odluka o financijskoj i poslovnoj politici povezanog društva. Primljena i izglasana dividenda povezanih društava Varteksa d.d. knjiži se u korist računa dobiti i gubitka Varteksa d.d.

Na dan 31. prosinca 2004. Varteks d.d. imao je u vlasništvu sljedeća povezana društva za koja se izrađuje zajedničko konsolidirano godišnje financijsko izvješće: Intermarket špediciju d.o.o., Varteks Trgovinu d.o.o., Varteks Doel d.o.o., Varteks Trade Ljubljana (pod čijim imenom zajedno posluju Varteks Trade d.o.o. i Malved d.o.o), Varteks Mont d.o.o., Burgtrade Eisenstadt, Vartipmex-Italija SRL, Varteks (Textiles) Ltd., Varteks Plus d.o.o. te Nik Trgovinu d.o.o.

U Tablici 2. prikazani su osnovni elementi poslovanja poduzetnika Varteks d.d. i Varteks Grupe.

Tablica 2. Prikaz poslovanja Varteksa d.d. i Varteks Grupe za razdoblje od 2002. do 2005.

u 000 kn

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Rb | OPIS | 2002. | | 2003. | | 2004. | | 2005. | |
| GRUPA | VARTEKS d.d. | GRUPA | VARTEKS d.d. | GRUPA | VARTEKS d.d. | GRUPA | VARTEKS d.d. |
| 1. | Poslovni prihodi | 582.918 | 550.272 | 489.307 | 450.272 | 467.855 | 414.202 | 445.711 | 405.639 |
| 2. | Poslovni rashodi | 581.550 | 544.800 | 511.674 | 478.869 | 521.755 | 483.405 | 477.352 | 440.507 |
| 3. | Dobit/gubitak prije oporezivanja i kamata | -1.368 | 5.472 | -22.367 | -28.597 | -53.900 | -69.203 | -31.641 | -34.868 |
| 4. | % | - | - | - | - | - | - | - | - |
| 5. | Financijski prihodi | 11.348 | 8.518 | 7.114 | 5.931 | 10.383 | 10.643 | 14.268 | 15.189 |
| 6. | Financijski rashodi | 31.153 | 29.992 | 30.590 | 24.397 | 25.408 | 22.639 | 29.745 | 30.015 |
| 7. | Razlika | -19.805 | -21.474 | -23.476 | -18.466 | -15.025 | -11.996 | -15.477 | -14.829 |
| 8. | Ukupni prihodi | 599.277 | 563.671 | 496.421 | 464.082 | 481.777 | 443.297 | 476.500 | 446.331 |
| 9. | Ukupni rashodi | 613.098 | 575.151 | 542.264 | 503.583 | 548.511 | 509.845 | 509.585 | 471.740 |
| 10. | Dobit prije oporezivanja | -13.821 | -11.480 | -45.843 | -39.501 | -66.734 | -66.548 | -33.085 | -25.409 |
| 11. | % | - | - | - | - | - | - | - | - |
| 12. | Dugotrajna imovina | 487.530 | 493.788 | 499.195 | 498.878 | 489.503 | 489.159 | 481.043 | 483.682 |
| 13. | Kratkotrajna imovina | 358.520 | 348.271 | 317.269 | 305.217 | 266.240 | 236.841 | 254.115 | 228.966 |
| 14. | Kapital i rezerve | 424.014 | 451.213 | 375.309 | 395.008 | 306.346 | 307.619 | 277.680 | 286.484 |
| 15. | Dugoročne obveze | 141.090 | 170.635 | 132.637 | 199.198 | 205.202 | 205.161 | 262.967 | 262.931 |
| 16. | Kratkoročne obveze | 280.521 | 221.716 | 307.856 | 211.850 | 244.057 | 213.873 | 196.117 | 165.430 |
| 17. | Prosječan broj zaposlenih | - | - | - | 3.869 | - | 3.710 | - | 3.441 |

Izvor: dokumentacija Varteksa d.d., službena web-stranica Varaždinske burze www.vse.hr

Obrada: Agencija za zaštitu tržišnog natjecanja

Prema dostavljenim podacima Varteksa d.d. vidljivo je kako postoji poslovna povezanost između poduzetnika Varteks d.d. i ostalih poduzetnika Varteks Grupe.

Međutim, poduzetnik Varteks d.d. sudjeluje u konsolidiranom ukupnom prihodu Varteks Grupe u 2003. s 94 posto, u 2004. s 93 posto, te u 2005. s 93 posto. Stoga je utvrđeno da se najveći dio ukupnih prihoda Varteks Grupe ostvaruje upravo poduzetnik Varteks d.d. i to u prosjeku od oko 93 posto.

Slično postotno učešće odnosi se i na ostale poslovne pokazatelje kao što su primjerice ukupni rashodi, ostvareni gubitak, kapital i rezerve i sl.

S obzirom na to da ostali poduzetnici u Varteks Grupi nemaju značajniji udjel u strukturi poslovanja, utvrđuje se da nije došlo do proizvoljne alokacije troškova unutar Grupe i da su teškoće nastale u Varteksu d.d.

Naime, državna potpora za restrukturiranje, kako to propisuje članak 16. stavak 3. Uredbe, ne može se dodijeliti povezanim trgovačkim društvima, osim ako se dokaže da su uzroci teškoća u samom trgovačkom društvu te da teškoće nisu rezultat samovoljnog prerasporeda troškova između trgovačkih društava.

Stalno smanjenje ukupnog prihoda u razdoblju od 2002. do 2004. a koje nije pratilo i odgovarajuće smanjenje rashoda poslovanja u istom razdoblju, odrazilo se na 40 postotno povećanje gubitka u 2004. (ostvareni gubitak od 66,7 milijuna kuna) u odnosu na 2003. (ostvareni gubitak 39,5 milijuna kuna). Ostvareni kumulirani gubitak u 2004. smanjio je iznos «kapitala i rezervi« u odnosu na 2003. za 22 posto. Smanjene ukupnog prihoda uzrokovalo je smanjenje ekonomičnosti poslovanja u promatranom razdoblju za 11 posto kako je to prikazano u Tablici 3.

Tablica 3. Pokazatelj ekonomičnosti poslovanja Varteksa d.d. za razdoblje od 2002. do 2004.

u 000 kuna

|  |  |  |  |  |
| --- | --- | --- | --- | --- |
| Rb. | Opis | 2002. | 2003. | 2004. |
| 1. | Ukupni prihodi | 563.671 | 464.082 | 443.296 |
| 2. | Ukupni rashodi | 575.151 | 503.583 | 509.844 |
| 3. | Ekonomičnost ukupnog poslovanja | 0,98 | 0,92 | 0,87 |

Izvor: dokumentacija Varteksa d.d

Obrada: Agencija za zaštitu tržišnog natjecanja

Pokazatelj ekonomičnosti uobičajeno bi trebao biti veći od 1. Ukupni prihodi kao i rashodi Varteksa d.d. u razdoblju od 2002. do 2005. bilježe tendenciju pada.

Međutim, kod Varteksa d.d. vidljivo je da su ukupni rashodi veći od ukupno ostvarenih prihoda, što znači da u 2004. na jednu kunu ostvarenih rashoda poduzetnik ostvaruje 0,87 kuna prihoda odnosno 0,13 kuna gubitka.

Pokazatelj tekuće likvidnosti iz Tablice 4. pokazuje mogućnost pravodobnog podmirenja dospjelih kratkoročnih obveza. Koeficijent tekuće likvidnosti trebao bi biti veći od 2, što znači da kratkotrajna imovina mora biti barem dvostruko veća od kratkoročnih obveza, što kod Varteksa d.d. nije slučaj. Nadalje, poduzetnikova likvidnost tijekom razdoblja od 2002. do 2004., bilježi stalni pad što ukazuje na činjenicu da je poduzetnik sve manje sposoban redovito podmirivati svoje kratkoročne obveze prema dobavljačima i financijskim institucijama.

Tablica 4. Tekuća likvidnost Varteksa d.d. za razdoblje od 2002. do 2004.

u 000 kuna

|  |  |  |  |  |
| --- | --- | --- | --- | --- |
| Rb. | Opis | 2002. | 2003. | 2004. |
| 1. | Kratkotrajna imovina | 348.271 | 305.217 | 236.841 |
| 2. | Kratkoročne obveze | 221.715 | 211.850 | 213.873 |
| 3. | Koeficijent tekuće likvidnosti | 1,57 | 1,44 | 1,11 |

Izvor: dokumentacija poduzetnika Varteks d.d

Obrada: Agencija za zaštitu tržišnog natjecanja

Pokazatelj zaduženosti u Tablici 5. ukazuje na činjenicu koliko je imovine financirano iz vlastitog kapitala, a koliko iz tuđeg kapitala. Sam pokazatelj zaduženosti poduzetnika u 2004. još ne odražava prezaduženost, jer se poduzetnik financira iz tuđih izvora s 58 posto.

Međutim, ovdje treba napomenuti da postoji stalni trend povećanja zaduženosti Varteksa d.d. koji bi ako se nastavi ovom dinamikom mogao dovesti do nemogućnosti podmirenja obveza, a što se već na neki način i dogodilo u 2004., jer kako to i proizlazi iz dostavljene dokumentacije (dopisa Ministarstva financija od 22. prosinca 2004. upućenog Vladi RH i dopisa Ministarstva gospodarstva, rada i poduzetništva, od 21. prosinca 2004., upućenog Ministarstvu financija), bilo je potrebno reprogramirati postojeće krediti i odobriti nova dugoročna kreditna sredstva jer se poduzetnik suočio s problemom podmirivanja dospjelih obveza. Naime, sredstvima kredita sklopljenih s HBOR-om koji su pokriveni državnim jamstvom, između ostalog podmirivat će se i dospjele kreditne obveze.

Tablica 5. Pokazatelj zaduženosti Varteksa d.d. za razdoblje od 2002. do 2004.

u 000 kuna

|  |  |  |  |  |
| --- | --- | --- | --- | --- |
| Rb. | Opis | 2002. | 2003. | 2004. |
| 1. | Ukupne obveze | 392.350 | 411.048 | 419.034 |
| 2. | Ukupna imovina | 842.059 | 804.095 | 726.000 |
| 3. | Koeficijent zaduženosti | 0,47 | 0,51 | 0,58 |

Izvor: dokumentacija poduzetnika Varteks d.d

Obrada: Agencija za zaštitu tržišnog natjecanja

Prema podacima iz Tablice 6. Varteks d.d. je u razdoblju od 2003. do 2005. ostvario pozitivan kumulativni novčani tijek, zahvaljujući uglavnom, dodatnom zaduživanju kod financijskih institucija.

Tablica 6. Neto novčani tijek Varteksa d.d. za razdoblje od 2003. do 2005.

u 000 kuna

|  |  |  |  |  |
| --- | --- | --- | --- | --- |
| Rb. | Opis | 2003. | 2004. | 2005. |
| 1. | Neto novčani tijek od poslovnih aktivnosti | -23.673 | 4.782 | -33.087 |
| 2. | Neto novčani tijek od investicijskih aktivnosti | -9.897 | -19.671 | -7.244 |
| 3. | Neto novčani tijek od financijskih aktivnosti | 33.368 | 13.979 | 40.800 |
|  | – Povećanje/smanjenje dugoročnih obveza s osnove zajmova i kredita | 50.182 | 5.963 | 57.770 |
|  | – Smanjenje dugoročnih kredita | -25.328 | - | - |
|  | – Povećanje/smanjenje kratkoročnih obveza s osnove zajmova i kredita | 26.377 | 7.263 | - |
|  | – Smanjenje kratkoročnih kredita | -17.863 | - | -16.970 |
|  | – Povećanje smanjenje ostalih stavki | - | 753 | - |
| 4. | Neto povećanje/smanjenje novčanih sredstava i novčanih ekvivalenata | -202 | -970 | 469 |
| 5. | Novčana sredstva i novčani ekvivalenti na početku razdoblja | 6.567 | 3.349 | 2.439 |
| 6. | Novac i novčani ekvivalenti na kraju razdoblja | 6.365 | 2.439 | 2.908 |

Izvor: dokumentacija poduzetnika Varteks d.d., Internet stranica varaždinske burze

Obrada: Agencija za zaštitu tržišnog natjecanja

Uspoređujući podatke ostvarenog novčanog tijeka za 2005. i dostavljenog plana priljeva i odljeva novca za razdoblje od 2004. do 2008. vidljiva su znatna odstupanja.

U konkretnom slučaju potrebno je posebno istaknuti da poček otplate (grace period) za najveći dio kredita odobrenih krajem 2004. i u 2005. završava u 2007., tako da sukladno planu otplate kredita dostavljenom od strane poduzetnika, u 2007. na naplatu dospijeva dug prema financijskim institucijama u iznosu od 82,6 milijuna kuna (glavnica + kamate).

Zaključno, s obzirom na ostvarenje dosadašnjeg novčanog tijeka kao i velike kreditne obveze u narednim godinama, teško je pretpostaviti da će poduzetnik, bez dodatnog zaduživanja na financijskom tržištu odnosno bez značajnog pozitivnog novčanog tijeka iz poslovnih i investicijskih aktivnosti, moći redovno podmirivati svoje obveze prema financijskim institucijama.

Svi navedeni podaci i pokazatelji iz 2004. ukazuju na značajno pogoršanje poslovanja Varteksa d.d. što se naročito odnosi na:

– smanjivanje likvidnosti i solventnosti,

– povećanje zaduženosti koja će ukoliko ne dođe do strukturnih promjena poslovanja poduzetnika dovesti do nemogućnosti podmirivanja tekućih obveza a u krajnjoj liniji i do stečaja,

– smanjenje koeficijenta obrta ukupne imovine,

– nezadovoljavajuću ekonomičnost poslovanja, te

– rast gubitka.

Dakle, navedeni podaci upućuju na zaključak da je Varteks d.d. u teškoćama, sukladno članku 16. stavku 2. Uredbe te da je izvjesno da bez državnih potpora ne bi bio u stanju dugoročno opstati na tržištu. Naime, sukladno spomenutom članku poduzetnik u teškoćama je onaj poduzetnik koji nije sposoban vlastitim sredstvima ili sredstvima koje može pribaviti od svojih vlasnika ili vjerovnika zaustaviti negativna kretanja poslovanja, a koja bi, bez posredovanja države, ugrozila opstanak poduzetnika.

Istodobno, poduzetniku u teškoćama mogu se dodijeliti državne potpore za sanaciju i restrukturiranje, odnosno državna potpora za restrukturiranje koja je, sukladno članku 18. Uredbe, dio dugoročnog plana obnove poduzetnika i može se dodijeliti pod uvjetima predviđenim u tom članku Uredbe.

3.4. Plan restrukturiranja

Na temelju analize poslovanja poduzetnika Varteks d.d. utvrđeno je da je riječ o poduzetniku u teškoćama, sukladno članku 16. stavku 2. Uredbe. Poduzetnik u teškoćama je poduzetnik koji nije sposoban vlastitim sredstvima ili sredstvima koja može pribaviti od svojih vlasnika ili vjerovnika zaustaviti negativna kretanja poslovanja, a koja bi, bez posredovanja države, ugrozila opstanak poduzetnika. Na poduzetnike u teškoćama primjenjuju se pravila za restrukturiranje iz članka 18. stavka 1. Uredbe.

Sukladno članku 18. stavku 1. Uredbe, državna potpora za restrukturiranje je dio dugoročnog plana obnove poduzetnika i može se dodijeliti samo ako su ispunjeni sljedeći uvjeti:

– poduzetnik predloži program restrukturiranja koji osobito obuhvaća uzroke i posljedice teškoća u poduzetniku, predviđa načine rješavanja teškoća, izvore financiranja, trajanje te gospodarske i socijalne posljedice restrukturiranja,

– je ograničena na minimum sredstava potrebnih za provođenje mjera restrukturiranja u okviru postojećih izvora financiranja poduzetnika,

– poduzetnik znatno doprinosi procesu restrukturiranja.

Nadalje, člankom 19. stavkom 2. Uredbe propisano je da je prijedlog državne potpore za sanaciju i restrukturiranje velikog poduzetnika potrebno dostaviti Agenciji, sukladno člancima 11. i 13. ZDP-a, te prijedlogom predvidjeti mjere koje onemogućavaju negativan utjecaj na tržišno natjecanje.

S obzirom na činjenicu da Agencija u konkretnoj upravnoj stvari vodi postupak naknadnog odobrenja državne potpore, kako je to već prethodno opisano u točki 3. obrazloženja ovoga rješenja pod nazivom Posebni ispitni postupak, Agencija je bila obvezna utvrditi posljedice dodjele državne potpore na tržišno natjecanje, a s druge strane, davatelj i/ili korisnik državne potpore bio je obvezan dostaviti prijedlog mjera koje će taj negativan utjecaj onemogućiti.

S obzirom na činjenicu da su spomenutim odredbama članka 18. Uredbe propisani uvjeti koji kumulativno moraju biti ispunjeni kako bi se dodijelile državne potpore za restrukturiranje, Agencija je na temelju članka 4. stavka 1. podstavka 2. Uredbe, a u cilju pravilne primjene članka 18. stavka 1. Uredbe podredno koristila kao sredstvo tumačenja članka 18. stavka 1. Uredbe, kriterije i instrumente za tumačenje pravne stečevine EZ-a i to Priopćenje Komisije – Smjernice Zajednice o državnim potporama za sanaciju i restrukturiranje.

Naime, državna potpora za restrukturiranje je dio dugoročnog plana obnove poduzetnika, kako to propisuje članak 18. stavak 1. Uredbe, a prvi uvjet koji mora biti ispunjen u smislu članka 18. stavka 1. podstavka 1. Uredbe, kako bi se dodijelile potpore za restrukturiranje je obveza poduzetnika da predloži program restrukturiranja koji osobito obuhvaća uzroke i posljedice teškoća u poduzetniku, predviđa načine rješavanja teškoća, izvore financiranja, trajanje te gospodarske i socijalne posljedice restrukturiranja. Iz toga nedvojbeno proizlazi da konkretan program restrukturiranja mora jamčiti dugoročnu tržišnu obnovu tog poduzetnika, sukladno pravilima iz pravne stečevine EZ-a, koje u konkretnom slučaju služe kao sredstvo tumačenja odredbe članka 18. stavka 1. podstavka 1. Uredbe, i to iz točke 17. Smjernica proizlazi da se pod dugoročnom održivom obnovom smatra restrukturiranje temeljeno na izvedivom, koherentnom i dalekosežnom planu s ciljem ponovne uspostavu poduzetnikove dugoročne održivosti (rentabilnosti), a restrukturiranje obično uključuje jedan ili više od sljedećih elemenata: reorganizaciju i racionalizaciju poduzetnikovih djelatnosti na učinkovitijoj osnovi, što obično podrazumijeva napuštanje djelatnosti koja je donosila gubitke, restrukturiranje onih postojećih djelatnosti koje ponovno mogu postati konkurentne, te po mogućnosti, diversifikaciju djelatnosti (razvoj novih ili poboljšanih proizvoda i proizvodnih procesa) koje će biti nove i održive, a sve navedeno se smatra tzv. poslovnim restrukturiranjem.

Pod financijskim restrukturiranjem iz točke 17. Smjernica smatra se dovođenje svježeg kapitala, smanjenje duga i sl. i ono obično mora pratiti poslovno restrukturiranje poduzetnika. Aktivnosti vezane za restrukturiranje u smislu Smjernica ne mogu biti ograničene na financijske potpore koje su usmjerene na otklanjanje ranijih gubitaka bez rješavanja uzroka nastanka tih gubitaka.

I sam poduzetnik Varteks d.d. svoj je Plan restrukturiranja podijelio na poslovno i financijsko restrukturiranje, koje se u nastavku ovoga obrazloženja detaljnije obrazlaže.

Kao drugi uvjet članak 18. stavak 1. podstavak 2. Uredbe uređuje da se državna potpora za restrukturiranje može dodijeliti pod uvjetom da je ograničena na minimum sredstava potrebnih za provođenja mjera restrukturiranja u okviru postojećih izvora financiranja poduzetnika. Navedeno u cijelosti potvrđuju i kriteriji iz pravne stečevine EZ-a i to točka 43. Smjernica koja uređuje da iznos i intenzitet potpore mora biti strogo ograničen na najmanju neophodnu razinu troškova restrukturiranja koja je potrebna za provođenje mjera restrukturiranja u okviru postojećih izvora financiranja poduzetnika, njegovih dioničara ili poslovne grupe kojoj pripada.

Treći uvjet koji mora biti ispunjen, pored prethodna dva opisana uvjeta, kako bi se mogla dodijeliti državna potpora za restrukturiranje je da poduzetnik znatno doprinosi procesu restrukturiranja. Navedeno je propisano člankom 18. stavkom 1. podstavkom 3. Uredbe. Kao sredstvo tumačenja te odredbe Uredbe Agencija je podredno koristila kriterije iz točke 43. i 44. Smjernica, kojima je uređeno da se od korisnika potpore očekuje da značajno doprinese procesu restrukturiranja iz svojih vlastitih sredstava, uključujući prodaju imovine koja nije neophodna za opstanak poduzetnika, ili iz vanjskih izvora financiranja po tržišnim uvjetima. Takav doprinos je znak da tržišta vjeruju u izvedivost ponovne uspostave održivosti (rentabilnosti). Takav doprinos mora biti konkretan, tj. stvaran, isključujući svaku očekivanu buduću dobit, primjerice novčane tokove (engl. cash flow), a iznos doprinosa mora biti što je moguće viši, primjerice u slučaju velikih poduzetnika doprinos od 50% smatra se primjerenim.

Poslovno i financijsko restrukturiranje Varteksa d.d.

Iz dostavljenog Plana restrukturiranja i njegovih dopuna proizlazi da je intenzivan proces restrukturiranja Varteksa d.d. započeo tijekom 2004. Restrukturiranje se sastoji od poslovnog i financijskog restrukturiranja. Raspad bivše SFRJ i time gubitak do tada tradicionalnih tržišta svojih proizvoda, Varteks d.d. naveo je kao uzrok za provođenje procesa restrukturiranja.

Nadalje, Varteks d.d. naveo je da bez provedbe Plana restrukturiranja nije u mogućnosti podmirivati dospjele kredite i visoke kamate, zatim obveze prema dobavljačima (nemogućnost podmirivanja obveza dovela bi do blokade računa) te ulagati u razvoj i unapređenje proizvodnje i prodaje, naročito maloprodaje, kao značajnog faktora revitalizacije poslovanja i ravnopravnog odnosa s jeftinom uvoznom konkurencijom.

Kao krajnje posljedice provedbe procesa restrukturiranja predviđenog Planom restrukturiranja Varteks d.d. naveo je sljedeće: prolongiranje dospjelih kredita uz povoljnije uvjete plaćanja (period počeka, manja kamata, duži rok otplate) dok bi se novi krediti koristili za podmirenje dospjelih obveza prema dobavljačima te za razvoj prodaje, modernizaciju maloprodajnih objekata, podmirenje obveza prema zaposlenicima i državi; stvaranje bolje pozicije za pregovore oko povoljnijih uvjeta isporuke robe i usluga, što bi dovelo do rasta prihoda i smanjenja troškova odnosno do poboljšanja likvidnosti. Veći dio djelatnika zadržao bi svoja radna mjesta i na taj način bio bi postignut pozitivan učinak na socijalne prilike u županiji a poduzetnik Varteks d.d. ostao bi i dalje vodeći poduzetnik koji obavlja tekstilnu djelatnost u RH.

3.4.1. Poslovno restrukturiranje

Iz dostavljenog Plana restrukturiranja razvidno je da se poslovno restrukturiranje Varteksa d.d. provodi na području ljudskih resursa koje se očituje u smanjenju broja djelatnika, naplati potraživanja, smanjenju troškova poslovanja, te racionalnijim gospodarenjem imovinom. Racionalnijim gospodarenjem imovinom i optimalizacijom prostora koja uključuje prenamjenu ili gašenje nerentabilnih poslovnih segmenata, Varteks d.d. smatra da će stvorit preduvjete za ostvarenje dodatnih prihoda.

Tijekom 2005. Varteks d.d. preusmjerio se prvenstveno na poboljšanje osnovnog poslovanja, ulaganje u uređenje prostora i restrukturiranje prodajnih objekata, te daljnji razvoj vlastitih i uvođenje stranih poznatih robnih marki.

Smanjenje broja djelatnika

U dopuni Plana restrukturiranja dostavljenog Agenciji 6. veljače 2006., navedeno je da je poduzetnik Varteks d.d. tijekom 2004. i 2005. isplatio otpremnine u ukupnom iznosu od 5.234.833,00 kn koje se smatraju vlastitim doprinosom procesu restrukturiranja (primjerice broj djelatnika 31. prosinca 2004., u odnosu na 31. prosinca 2005., smanjen je za 269). Iznos otpremnina od 5.234.833,00 kn prikazan je u Tablici 7.

Tablica 7. Iznos otpremnina koje je isplatio poduzetnik Varteks d.d. tijekom 2004. i 2005.

|  |  |
| --- | --- |
| Isplaćene otpremnine | |
| Godina | Iznos u kn |
| 2004. | 3.187.229 |
| 2005. | 2.047.604 |
| Ukupno: | 5.234.833 |

Izvor: dokumentacija Varteksa d.d.

Obrada: Agencija za zaštitu tržišnog natjecanja

Naime, u Planu restrukturiranja navedeno je da bi realizacijom svih započetih elemenata restrukturiranja Varteks d.d. napustilo 668 djelatnika, a ukupni troškovi njihovog zbrinjavanja u 2005. iznosili bi 19.500.000,00 kn.

Riječ je o višku 143 djelatnika u proizvodnim službama (iznos potreban za otpremnine iznosi 5.350.000,00 kn), te 100 djelatnika u komercijalnom sektoru (iznos potreban za otpremnine za otprilike 100 djelatnika je 4.000.000,00 kn). Tehnološki višak od 425 djelatnika odnosi se na sektor proizvodnje tkanina Tivar, a iznos potreban za otpremnine iznosi 10.150.000,00 kn.

U cilju racionalizacije i smanjenja troškova u poslovanju, Varteks d.d. predvidio je sljedeće:

– Zaštitarska služba i služba održavanja okoliša koje zapošljavaju ukupno 69 djelatnika, više ne bi bile organizacijski dijelovi poduzetnika.

– Tiskara koja ukupno zapošljava 60 djelatnika, postat će samostalni poduzetnik koji bi kasnije bio u cijelosti prodan.

Za potrebe realizacije navedenog, osnovan je novi poduzetnik, izvršena je i procjena vrijednosti opreme Tiskare, a oprema se planira prodati putem financijskog leasinga, dok se nekretnine planiraju dati u najam. Sve djelatnike zajedno s njihovim stečenim pravima, preuzeo bi na sebe novi vlasnik.

Budući da Tiskara ne čini osnovnu djelatnost poduzetnika Varteks d.d., a uz to stvara i gubitak u poslovanju, njena proizvodnja i prihodi prestat će generirati gubitke unutar poduzetnika.

Smanjenje prihoda Varteksa d.d. zbog prodaje Tiskare iznosit će 9,500.000,00 kn.

Dana 4. svibnja 2006. Tiskara je na temelju Ugovora o prodaji prodana za oko 800.000,00 eura, odnosno oko 5.920.000,00 kn te je izdvojena iz poslovnog sustava poduzetnika Varteks d.d. Navedeni podaci preuzeti sa Internet stranica www.varteks.com te www.medjimurje.com

Pogoni

Proizvodni pogoni Varteksa d.d. tehnološki su organizirani za proizvodnju klasičnih muških odjela, sakoa, hlača, muških i ženskih kaputa, sportskih jakni, ženskih kostima, ženskih suknji i hlača i jeans odjeće. Sam proces proizvodnje organiziran je kroz tri osnovne faze: krojenje, šivanje i doradu.

Dva pogona smještena su u samom sjedištu poduzetnika i to pogon za proizvodnju odijela i pogon za proizvodnju gornje odjeće. Pogoni smješteni u sjedištu poduzetnika u potpunosti su modernizirani sredinom 2004. i to kreditom HBOR-a G – 05/04 sklopljenog 18. ožujka 2004. na iznos od 12.000.000,00 kn. Poduzetnik Varteks d.d. navodi da u sljedećem razdoblju od 4 godine neće biti potrebno značajnije investirati u proizvodne kapacitete rečena dva pogona.

Preostala četiri pogona smještena su u Ivancu, Ludbregu, Bednji i Novom Marofu. Prema Planu restrukturiranja dostavljenom Agenciji 31. siječnja 2005. rečeni pogoni zajedno zapošljavali su ukupno 2.263 djelatnika.

U odnosu na poboljšanje proizvodnje u pogonima predviđene su dvije varijante. Prva varijanta podrazumijeva funkcioniranje svih proizvodnih pogona kao zasebnih poslovnih jedinica te praćenje njihove profitabilnosti i efikasnosti.

Druga varijanta predstavlja mogućnost premještaja dva pogona smještenih u sjedištu poduzetnika na novu jeftiniju lokaciju u Slobodnu zonu – Varaždin. Na taj bi se način oslobodio prostor u sjedištu poduzetnika za druge namjene.

U dopuni Plana restrukturiranja dostavljenog Agenciji 6. veljače 2006., Varteks d.d. naveo je između ostalog i smanjene kapaciteta pogona kao dodatnu mjeru s kojom isti sudjeluje u procesu restrukturiranja.

Kapaciteti su smanjeni kod onih pogona koji su prije početka procesa restrukturiranja radili neefikasno i nerentabilno. Tijekom 2005. smanjeni su kapaciteti proizvodnje u odnosu na 2004. u sljedećim pogonima, što je utjecalo na smanjenje prihoda, ali i na uštede:

Pogon Ivanec

U rečenom pogonu proizvodnja se isključivo temeljila na donjoj grupi odjevnih predmeta (hlačama) koja nije donosila planiranu korist za poduzetnika te je jedan od poslovnih poteza u 2005. bio usmjeren na racionalizaciju u proizvodnom asortimanu.

Prijelaz rada iz dvije na jednu smjenu tijekom restrukturiranja, nastao je kao posljedica nekonkurentnosti ove vrste proizvoda što je uzrokovalo pad prihoda, ali je također doprinijelo povećanju efikasnosti rada pogona, te racionalizaciji proizvodnje sukladno potrebama tržišta. Broj djelatnika 2005. smanjen je s 263 na 171 djelatnika, a u 2005. broj proizvedenih komada odjeće smanjen je za 14,2 posto, što daje smanjenje poslovnog prihoda od 1.970.000,00 kn.

Pogon Bednja

U pogonu Bednja tijekom 2005. proizvedeno je 15,1 posto komada odjeće manje nego u godini prije restrukturiranja što je smanjilo poslovni prihod za 2.126.000,00 kn, a do kraja godine broj zaposlenih u pogonu smanjen je za 3,8 posto, odnosno s 263 djelatnika na 253 djelatnika.

Sektor proizvodnje tkanina Tivar

Glavni cilj restrukturiranja proizvodnog sektora je zatvaranje Sektora za proizvodnju tkanina Tivar ili izbor strateškog partnera koji bi istog preuzeo. Gubici koje je Tivar ostvarivao pokrivali su se iz poslovanja ostalih dijelova poduzetnika. Glavni uzrok negativnog poslovanja Tivara jesu veliki fiksni troškovi, koje je zbog velikog instaliranog proizvodnog kapaciteta teško smanjiti. Prema Planu restrukturiranja dostavljenom Agenciji 31. siječnja 2005., Tivar je zapošljavao 425 djelatnika.

Prema Planu restrukturiranja dostavljenom Agenciji 31. siječnja 2005. navedeno je da u slučaju zatvaranja Tivara Varteks d.d. treba zbrinuti svih 425 djelatnika a trošak otpremnina bi ukupno iznosio 10.150.000,00 kn, dok bi u slučaju pronalaženja strateškog partnera Varteks d.d. morao zbrinuti samo 66 djelatnika čiji bi troškovi za otpremnine iznosili svega 1.850.000,00 kn.

U ugovorima koji su pokriveni državnim jamstvom i to u točki 11. h. Ugovora o okvirnoj revolving liniji s valutnom klauzulom potpisanim s Privrednom bankom d.d., te točki 10. Ugovora o limitu za kratkoročnu kreditnu i/ili bilo koju drugu vrstu garantne angažiranosti banke, potpisanim sa Zagrebačkom bankom d.d., određeno je da je sudbinu Tivara potrebno riješiti najkasnije do 31. prosinca 2005.

U dopuni Plana restrukturiranja dostavljenoj Agenciji 6. veljače 2006., poduzetnik Varteks d.d. naveo je između ostalog i smanjene kapaciteta Sektora tkanina kao dodatnu mjeru s kojom isti sudjeluje u procesu restrukturiranja.

Naime, tijekom 2005. do pronalaženja mogućeg rješenja za Tivar paralelno se provodila racionalizacija u poslovanju koja je dovela do kvalitativnih i kvantitativnih pozitivnih pomaka. Poduzetnik Varteks d.d., naveo je da je u prvoj godini restrukturiranja u odnosu na period prije restrukturiranja proizvodnja smanjenja za 20,6 posto, čime je smanjen i gubitak. Broj zaposlenih tijekom 2005. smanjen je s 380 na 322 djelatnika, a poslovni prihod pogona smanjen je za 7,912.000,00 kuna.

Maloprodaja

Prema podacima iz Plana restrukturiranja od 20. prosinca 2004., za razdoblje od 2004. do 2008., maloprodajna mreža poduzetnika Varteks d.d. sastojala bi se od 67 prodavaonica.

U razdoblju od 2004. do 2008. planira se ostvariti rast maloprodaje od 79,5 posto i to kroz povećanje prihoda u ključnim objektima – robnim kućama, kvalitetnije upravljanje prodajom u ostalim trgovinama, te zamjenu neprofitabilnog poslovanja u trgovinama s trgovinskim zastupanjem putem uvođenja novih robnih marki.

Veleprodaja

Poduzetnik Varteks d.d. očekuje u razdoblju od 2004. do 2008. rast prihoda od veleprodaje za 57 posto bez povećanja kapaciteta.

Izvoz

U okviru plana prodaje do 2008., očekuje se ukupni porast prodaje u izvozu na tržišta Europske unije od 61 posto.

3.4.2. Financijsko restrukturiranje Varteksa d.d.

Financijsko restrukturiranje Varteksa d.d. odnosi se na reprogramiranje, odnosno otplatu postojećih kratkoročnih i dugoročnih kredita bankama, plaćanje dijela obveza prema dobavljačima i podmirenje operativnih troškova potrebnih za daljnju kontinuiranu opskrbu repromaterijalima i uslugama. Varteks d.d. naveo je da je ostvarenje ciljeva moguće uz pronalaženje novih, svježih izvora financiranja kroz priloženi oblik promjene kreditiranja te kreditnog oblika zaduženosti nakon financijske konsolidacije.

Analizom dostavljenih kredita utvrđeno je da Varteks d.d. u procesu financijskog restrukturiranja sudjeluje sa kreditima opisanim u točki 4.1. i 4.2. obrazloženja ovoga rješenja i koji su prikazani u Tablici 9. i 10. obrazloženja ovoga rješenja.

Poslovni plan Varteksa d.d.

Varteks d.d. je u financijskom planu za razdoblje od 2005. do 2008. planirao pozitivni financijski rezultat već u 2006. kako je prikazano u Tablici 8.

Tablica 8. Plan prihoda i rashoda poduzetnika Varteks d.d. za razdoblje 2005. – 2008.

u 000 kn

|  |  |  |  |  |
| --- | --- | --- | --- | --- |
|  | 2005. | 2006. | 2007. | 2008. |
| Ukupni prihodi | 447.581 | 517.809 | 540.809 | 545.400 |
| Ukupni rashodi | 475.526 | 508.109 | 523.609 | 519.500 |
| Bruto dobit (gubitak) | -27.945 | 9.700 | 17.200 | 25.900 |

Izvor: dokumentacija Varteksa d.d.

Obrada: Agencija za zaštitu tržišnog natjecanja

Za 2005. planiran je gubitak u iznosu od 27,9 milijuna kuna, dok je stvarni gubitak iznosio 25,4 milijuna kuna, što znači da je poduzetnik ostvario planirano poslovanje za 2005., odnosno poslovao je s manjim gubitkom od planiranog za otprilike 10 posto. Planirana dobit za 2006. vjerojatno neće biti ostvarena, jer je poduzetnik u prvih 9 mjeseci poslovao s gubitkom od 4,5 milijuna kuna, tako da nije realno za očekivati da će 2006. završiti s dobiti od 9,7 milijuna kuna. Planirana dobit na kraju 2008. trebala bi biti veća za otprilike 50 posto u odnosu na planiranu dobit na kraju 2007., a čak 167 posto u odnosu na 2006., što bi značilo da je poduzetnik u potpunosti izašao iz financijskih teškoća i da će biti u stanju dugoročno opstati na tržištu bez daljnjih državnih potpora.

Spomenuti iznos povećanja ostvarene dobiti suviše je optimističan s obzirom na sve financijske obveze koje značajno počinju opterećivati poslovanje poduzetnika već u 2007. Međutim, potrebno je naglasiti da dosadašnji trend ostvarenja planiranih veličina pokazuje pozitivan pomak u poslovanju s obzirom na ostvareni gubitak u 2004., te da mjere iz Plana restrukturiranja daju pozitivne rezultate.

3.5. Vlastiti doprinos Varteksa d.d. procesu restrukturiranja

U dopuni Plana restrukturiranja od 6. veljače 2006., Varteks d.d. između ostalog, naveo je da aktivno i značajno doprinosi procesu restrukturiranja vlastitim sredstvima koja se očituje u prodaji imovine, kako je to propisano u članku 18. stavku 1. podstavku 3. Uredbe. Također, iz Plana restrukturiranja razvidno je da je potpora dodijeljena Varteksu d.d. ograničena na minimum sredstava potrebnih za provođenje mjera restrukturiranja u okviru postojećih izvora financiranja poduzetnika, kako je to propisano člankom 18. stavkom 1. podstavkom 2. Uredbe.

Prema navodima Varteksa d.d., njegov vlastiti doprinos u procesu restrukturiranja sastoji se od prodaje imovine i kredita koje je Varteks d.d. sklopio pod tržišnim uvjetima i koji zbog toga ne sadrže elemente državne potpore.

Imovina Varteksa d.d.

Nekretnine

Tržišna cijena nekretnina u vlasništvu Varteksa d.d. na području RH veća je od knjigovodstvene, ali je najvećim dijelom pod hipotekom.

U 2004. Varteks d.d. od prodaje nekretnina ostvario je prihod u iznosu od 14.819.000,00 kn.

U 2005. Varteks d.d. od prodaje nekretnina ostvario je iznos od 4.283.343,00 kn.

Dio prihoda ostvaren prodajom nekretnina na području RH namijenjen je za ulaganje u poslovno restrukturiranje, konkretno restrukturiranje maloprodaje.

U odnosu na nekretnine u vlasništvu Varteksa d.d. koje se nalaze na području bivše SFRJ navedeno je da su iste u fazi povrata, a dio je već i vraćen.

Dio prihoda koji je ostvaren prodajom nekretnina smještenih na području bivše SFRJ Varteks d.d. koristi za smanjenje postojećih kredita, a preostali prihod planira se usmjeriti na zatvaranje dijela duga kritičnih dobavljača te na razvoj poslovanja Varteksa d.d.

Prodaja svih predviđenih nekretnina na području bivše SFRJ planira se izvršiti do kraja 2007. Međutim, sama realizacija prodaje nekih nekretnina dovedena je u pitanje zbog neriješenih vlasničkih odnosa.

Ukupan naplaćeni iznos od prodaje nekretnina smještenih na području bivše SFRJ (Srbija, Crna Gora i Bosna i Hercegovina) u 2005. iznosi 10.920.364,00 kuna.

Ostala imovina

U dopuni Plana restrukturiranja dostavljenoj 6. veljače 2006., Varteks d.d. naveo je i ostalu imovinu s čijim je prihodima od prodaje izvršene tijekom 2004. i 2005. sudjelovao u procesu restrukturiranja. Riječ je o prodaji vozila, rezervnih dijelova, neiskoristivog repromaterijala i sirovina. Iznos dobiven prodajom ostale imovine s kojom poduzetnik Varteks d.d. sudjeluje u procesu restrukturiranja iznosi 8.243.000,00 kn.

Imovina planirana za prodaju

Iz dopune Plana restrukturiranja dostavljenog Agenciji 6. veljače 2006., proizlazi da poduzetnik Varteks d.d. planira u 2006. prodajom nekretnina i opreme, izravno u proces restrukturiranja uložiti dodatnih 44.151.362,00 kn.

Iznos od 44.151.362,00 kn odnosi se na iznos od buduće prodaje nekretnina na području RH (35.132.000,00 kn) i Bosni i Hercegovini (4.679.382,00 kn) te Tiskare (4,349.000,00 kn).

S obzirom na činjenicu da je Tiskara u međuvremena prodana, poduzetnik Varteks d.d. je tijekom 2006. od prodaje nekretnina za potrebe restrukturiranja morao ostvariti prihod od oko 38.231.362,00 kn.

Krediti sklopljeni pod tržišnim uvjetima tijekom 2004. i 2005.

U procesu restrukturiranja poduzetnik Varteks d.d. aktivno sudjeluje putem kredita koje je sklopio pod tržišnim uvjetima. Na temelju dostavljene dokumentacije utvrđeno je da je riječ o sljedećim kreditima koji se smatraju vlastitim doprinosom poduzetnika Varteks d.d. procesu restrukturiranja:

– kreditima Privredne banke d.d. u sljedećim iznosima: 2.117.936,00 kn, 1.401.353,00 kn te 362.742,00 kn,

– Ugovoru o kreditu br. 05318030007, sklopljenim 12. siječnja 2005. s Raiffeisen bankom d.d. na iznos od 15.435.000,00 kn, odnosno 2.100.000.00 eura

– kreditu sklopljenim s Croatia osiguranjem d.d. u iznosu od 8.000.000,00 kn.

Iznos sredstava iz kredita sklopljenih pod tržišnim uvjetima s kojima poduzetnik Varteks d.d. sudjeluje u procesu restrukturiranja ukupno iznosi 27.317.031,00 kn.

Ukupni vlastiti doprinos procesu restrukturiranja

U članku 18. stavku 1. podstavku 3. Uredbe propisano je da poduzetnik mora znatno doprinositi procesu restrukturiranja. Iznos vlastitog doprinosa s kojim poduzetnik Varteks d.d. sudjeluje u procesu restrukturiranja a koji ne sadrži državne potpore ukupno iznosi 114.968.933,00 kn i sastoji se od sljedećih iznosa:

– iznosa za otpremnine: 5.234.833,00 kn,

– iznosa od prodaje nekretnina u 2004. u RH: 14.819.000,00 kn,

– iznosa od prodaje nekretnina u 2005. u RH: 4.283.343,00 kn,

– iznosa od prodaje nekretnina s područja bivše SFRJ: 10.920.364,00 kn,

– iznosa od prodaje ostale imovine: 8.243.000,00 kn,

– iznosa od prodaje Tiskare: 5.920.000,00 kn,

– planiranog iznosa od prodaje imovine tijekom 2006.: 38.231.362,00 kn, te

– iznosa kredita sklopljenih pod redovitim tržišnim uvjetima: 27.317.031,00 kn.

Mjere restrukturiranja, način njihovog financiranja i vlastiti doprinos poduzetnika Varteks d.d prikazani su u Tablici 9.

Tablica 9. Prikaz mjera restrukturiranja i vlastiti doprinos poduzetnika Varteks d.d.

|  |  |  |  |  |  |
| --- | --- | --- | --- | --- | --- |
| Rb. | Mjere restrukturiranje | Državne mjere | Iznos državne potpore kn | Vlastito učešće | Iznos |
|  | Financijsko restrukturiranje |  |  |  |  |
| 1. | Podmirenje kreditnih obveza | Kredit HBOR-a RG-04/05 (kredit od 3.700.000,00 kn) | 400.000,00 |  |  |
| 2. | Podmirenje kreditnih obveza | Kredit HBOR-a, RG-05/05 (kredit od 10.744.000,00 kn) | 826.226,54 |  |  |
| 3. | Podmirenje kreditnih obveza | Kredit HBOR-a RG-06/05 (kredit od 25.556.000,00 kn) | 1.965.287,17 |  |  |
| 4. | Financiranje tekućeg poslovanja | Kredit Zagrebačka banka d.d. br. ugovora 101/04 (kredit od 3.950.000,00 eura) | 22.475.000,00 |  |  |
| 5. | Refinanciranje postojećih tekućih obveza | Kredit Zagrebačka banka d.d. (kredit od 10.500.000,00 eura) | 6.162.500,00 |  |  |
| 6. | Kratkoročni revolving kredit za financiranje poslovanja | Kredit Privredna banka d.d. br. ugovora 9910009776 (kredit od 1.724.000,00 eura) | 9.933.950,00 |  |  |
| 7. | Kratkoročni revolving kredit za financiranje poslovanje | Kredit Privredna banka d.d. br. ugovora 910009783 (kredit od 976.000,00 eura) | 5.655.500,00 |  |  |
| 8. | Plaćanje dobavljačima i sl. | Kredit Privredna banka d.d. broj ugovora 5110055775 (kredit od 2.650.000,00 eura) | 3.915.000,00 |  |  |
| 9. | Podmirenje dospjelih kreditnih obveza i obveza prema dobavljačima | Kredit HBOR-a RG-23/04 (kredit od 50.000.000,00 kn) | 40.000.000,00 |  |  |
| 10. | Ukupno (od 1 do 9) |  |  |  |  |
|  | Poslovno restrukturiranje |  |  |  |  |
| 10. | Ulaganje u rekonstrukciju konfekcijskog pogona | Kredit HBOR-a G-05/04 (kredit od 12.000.000,00 kn) | 9.600.000,00 |  |  |
| 11. | Otpremnine djelatnika |  |  | Sredstva iz tekućeg poslovanja | 5.234.833,00 |
| 12. | Ulaganje u razvoj maloprodaje |  |  | Sredstva ostvarena od prodaje nekretnina u RH u 2005. | 4.283.343,00 |
| 13. | Ukupno (od 10 do 12) |  | 12.000.000,00 |  | 9.518.176,00 |
|  | Poslovno i financijsko restrukturiranje |  |  |  |  |
| 14. | Podmirenje kreditnih obveza, obveza prema dobavljačima i razvoj poslovanja |  |  | Sredstva ostvarena prodajom nekretnina na području bivše SFRJ | 10.920.364,00 |
| 15. | Poslovno restrukturiranje |  |  | Sredstva ostvarena prodajom ostale imovine | 8.243.000,00 |
| 16. | Poslovno restrukturiranje ovo bi u ovom rješnju izbacila |  |  | Planirana prodaja nekretnina i opreme u 2006. | 38.231.362,00 |
| 17. | Poslovno restrukturiranje |  |  | Krediti sklopljeni po tržišnim uvjetima | 27.317.031,00 |
| 18. | Poslovno restrukturiranje |  |  | Sredstva ostvarena od prodaje nekretnina u RH u 2004. | 14.819.000,00 |
| 19. | Poslovno restrukturiranje |  |  | Prodaja Tiskare | 5.920.000,00 |
| 19. | Ukupno (od 14 do 19) |  |  |  | 105.450.757,00 |
| 20. | Subvencija |  | 4.791.560,00 |  |  |
|  | Sveukupno |  | 105.724.523,71 |  | 114.968.933 |
| 220.693.456,71 | | |

Izvor: dokumentacija poduzetnika Varteks d.d.,

Obrada: Agencija za zaštitu tržišnog natjecanja

U konkretnom slučaju troškove restrukturiranja predstavlja zbroj državnih potpora i vlastitog doprinosa, koji iznosi 220,694 mil. kuna, kako je to i prikazano u Tablici 9. Državne potpore iznose 105,725 mil. kuna, a vlastiti doprinos iznosi 114,969 mil. kuna i navedeni iznos vlastitog doprinosa ukazuje da je Varteks d.d. u procesu restrukturiranja sudjelovao s 52%. Sudjelovanje Varteksa d.d. u procesu restrukturiranja s 52% može se smatrati znatnim doprinosom u procesu restrukturiranja, kako to propisuje članak 18. stavak 1. podstavak 3. Uredbe.

Detaljan opis svih državnih potpora prikazan je u točki 4. obrazloženja ovoga rješenja.

Budući da je ukupan iznos dodijeljenih državnih potpora od 105,725 mil. kuna, koji je uključen u ukupne troškove restrukturiranja s kojima će poduzetnik provesti poslovno i financijsko restrukturiranje, zaključuje se da je iznos državne potpore od 105,725 mil. ograničen na minimum sredstava potrebnih za provođenje mjera restrukturiranja u okviru postojećih izvora financiranja poduzetnika, kako je to propisano člankom 18. stavkom 1. podstavkom 2. Uredbe.

3.6. Mjere koje onemogućavaju negativan utjecaj na tržišno natjecanje

Sukladno članku 19. stavak 2. Uredbe veliki poduzetnici kao što je u ovoj upravnoj stvari Varteks d.d. u procesu restrukturiranja trebaju predvidjeti mjere koje onemogućavaju negativan utjecaj na tržišno natjecanje jer to propisuje. Riječ je o tzv. kompenzacijskim mjerama.

Varteks d.d. je kao kompenzacijsku mjeru koja sprječava negativan učinak na tržišno natjecanje smanjio proizvodni kapacitet svojih pogona što je utjecalo na smanjenje poslovnih prihoda ali i na uštede. Riječ je o sljedećim smanjenjima poslovnih prihoda po pojedinom pogonu:

– 5,920 mil kuna zbog prodaje Tiskare

– 1,970 mil kuna u pogonu Ivanec,

– 2,126 mil kuna u pogonu Bednja,

– 7.912 mil kuna u pogonu Tivar,

što ukupno iznosi 17,928 mil kuna.

Varteks d.d. je navedenim smanjenjem poslovnih prihoda postupio u smislu članka 19. stavka 2. Uredbe, odnosno time je odredio tzv. kompenzacijske mjere. Navedeno je u skladu s kriterijima iz pravne stečevine u koju je Agencija izvršila uvid radi tumačenja odredbe članka 19. stavka 2. Uredbe.

Naime, točkom 38. Smjernica uređeno je da je u cilju osiguranja onemogućavanja negativnog utjecaja državnih potpora na tržišno natjecanje potrebno da pozitivni učinci državnih potpora nadvladaju negativne, te se u tu svrhu moraju donijeti kompenzacijske mjere. Kompenzacijske mjere, sukladno točki 39. Smjernica mogu se sastojati od prodaje ili prijenosa imovine, smanjenja kapaciteta ili zastupljenosti na tržištu te smanjena zapreka pristupu tržištu. Smanjenje kapaciteta odnosno ograničavanje zastupljenosti poduzetnika na tržištu mora biti sastavni dio restrukturiranja naveden u planu restrukturiranja, bez obzira odvija li se prodaja ili prijenos imovine prije ili nakon dodjele državne potpore, u smislu točke 40. Smjernica.

4. Državne potpore dodijeljene poduzetniku Varteks d.d.

Analizom dostavljene dokumentacije utvrđeno je da je poduzetnik Varteks d.d. primatelj državnih potpora za restrukturiranje u obliku državnih jamstava, kredita sklopljenih pod povoljnijim uvjetima od tržišnih i subvencija, u smislu članka 3. ZDP-a.

4.1. Državna jamstava

Člankom 74. stavkom 1. Uredbe uređeno je da državno jamstvo u pravilu ne sadržava državnu potporu korisniku zajma, davatelju i/ili primatelju zajma, odnosno financijskih sredstava ukoliko su kumulativno ispunjeni sljedeći uvjeti:

– da korisnik zajma nije u financijskim teškoćama,

– da korisnik zajma može na financijskom tržištu dobiti zajam po tržišnim uvjetima bez posredovanja države,

– da je državno jamstvo povezano s određenom financijskom transakcijom, ograničeno po visini i po vremenu trajanja,

– da državno jamstvo ne pokriva više od 80 posto određene financijske obveze,

– da se za državno jamstvo zaračunava tržišna cijena.

U odnosu na državna jamstva Varteks d.d. u očitovanju zaprimljenom 17. studenoga 2006., dostavljenom uz dopunu Plana restrukturiranja, naveo je da se ne smatra poduzetnikom u teškoćama, jer podmiruje sve svoje obveze prema državi i zaposlenicima te osigurava normalno i kontinuirano obavljanje svih aktivnosti vezanih uz svoje redovito poslovanje te da državna jamstva prema svakoj pojedinoj banci ne pokrivaju više od 80 posto financijske obveze, stoga odobrena državna jamstva ne predstavljaju državnu potporu. Osim toga, Varteks d.d. navodi da je za izdavanje državnih jamstava zaračunata naknada po normalnim tržišnim uvjetima koje poslovne banke koriste u svojem redovnom poslovanju, tako da je naknada za odobrenje i korištenje državnog jamstva iznosila 0,5 posto te je uredno i u roku podmirena.

Iznosi državnih jamstava koji su prilikom donošenja Odluka Vlade RH od 23. prosinca 2004., pokrivali 100% kreditne obveze, donošenjem Odluka Vlade RH od 3. kolovoza 2006., smanjeni su na 80% kreditne obveze, budući da je jedan od kumulativno propisanih uvjeta da se državno jamstvo ne smatra državnom potporom iz članka 74. stavka 1. podstavka 3. Uredbe, to da državno jamstvo ne pokriva više od 80% kreditne obveze. Preostali postotak državnog jamstva nije ukinut, već je preraspodijeljen na ranije sklopljene kredite.

Međutim, kako se određeno državno jamstvo ne bi smatralo državnom potporom potrebno je kumulativno ispunjenje svih propisanih uvjeta iz članka 74. stavka 1. Uredbe. Navedeno u konkretnoj upravnoj stvari nije ispunjeno. Unatoč protivnim navodima Varteksa d.d., Agencija je nesporno utvrdila da je riječ o poduzetniku u teškoćama, kako je to na temelju ekonomske analize detaljno obrazloženo u točki 4. obrazloženja ovoga rješenja. Stoga se dodijeljeno državno jamstvo Varteksu d.d. u cijelosti smatra državnom potporom.

Odluku Agencije da se cijeli iznos državnog jamstva koji pokriva kredit smatra državnom potporom potvrđuje i činjenica da se unatoč smanjenja državnih jamstava koji su pokrivali 100% kreditne obveze na 80%, preostali iznosi državnih jamstava nisu ukinuli već su naprotiv, dodatno preraspodijeljeni na već sklopljene kredite, iako su ti krediti već bili osigurani drugim instrumentima osiguranja u vrijeme njihova sklapanja.

Navedeno potvrđuju i kriteriji iz točke 3.2. Obavijesti Komisije o primjeni članaka 87. i 88. Ugovora o Europskoj zajednici u području državnih potpora kojima je uređeno da »ukoliko, u vrijeme kada se odobrava kredit, postoji velika vjerojatnost da zajmoprimac neće izvršiti svoju obvezu, npr. jer se nalazi u financijskim poteškoćama, vrijednost jamstva može biti jednaka iznosu efektivno pokrivenim jamstvo.«

U smislu članka 3. stavka 1. ZDP-a državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore.

U konkretnom slučaju riječ je o sljedećim državnim jamstvima sadržanim u Odlukama Vlade RH:

– Odluci Vlade RH o davanju državnog jamstva u korist HBOR-a u iznosu od 50.000.000,00 kn.

Na temelju rečene Odluke Vlade RH zaključen je Ugovor o kreditu broj RG-23/04 od 30. prosinca 2004. između poduzetnika Varteks d.d. i HBOR-a na iznos od 50.000.000,00 kn. Poduzetnik Varteks d.d. dužan je prije izdavanja izjave o jamstvu uplatiti jednokratnu naknadu u visini od 0,5 posto na vrijednosti izdanog jamstva u korist Državnog proračuna Republike Hrvatske (dalje: DPRH) koja iznosi 250.000,00 kn.

Također, prema Ugovoru o kreditu broj RG-23/04 poduzetnik Varteks d.d. dužan je, na stanje duga po izdanom jamstvu, plaćati kvartalnu naknadu u visini od 0,5 posto u korist DPRH, do konačne otplate kredita.

Kredit je odobren u svrhu plaćanja dospjelih kreditnih obveza prema Volksbanci d.d., obveza prema dobavljačima te razvoj maloprodajne mreže poduzetnika. Kamatna stopa kredita je 4 posto godišnje. Krajnji rok korištenja kredita je 30. lipnja 2005. Kredit će se vraćati u trideset dvije (32) jednake tromjesečne rate od kojih prva dospijeva 30. rujna 2007. Sukladno članku 2.02. rečenog Ugovora o kreditu poduzetnik Varteks d.d. dužan je platiti naknadu za obradu kreditnog zahtjeva u visini 1 posto od odobrenog iznosa kredita, što iznosi 500.000,00 kn.

Osim državnog jamstva, HBOR je za osiguranje povrata kredita zatražio i instrumente osiguranja u obliku mjenica, zadužnica te zapljene novčanih sredstava poduzetnika Varteks d.d. na svim računima kod pravnih osoba koje obavljaju poslove platnog prometa.

Nadalje, na temelju rečene Odluke Vlade RH o davanju državnog jamstva u korist HBOR-a, Ministarstvo financija je s poduzetnikom Varteks d.d., 30. prosinca 2004., zaključilo Ugovor o izdavanju Jamstva broj: F-016-04 za uredno izmirenje kratkoročnih obveza na temelju kojeg je HBOR-u izdano jamstvo u iznosu od 50.000.000,00 kn.

U svrhu osiguranja urednog izvršenja svih obveza koje mogu nastati po izdanom državnom jamstvu u članku 5. Ugovora o izdavanju Jamstva broj: F-016-04 određeni su sljedeći instrumenti osiguranja: javnobilježnički ovjerovljena isprava (obična zadužnica) kojom Varteks d.d. daje suglasnost da se radi naplate tražbina Republike Hrvatske zapljene svi njegovi kunski i devizni računi kod svih pravnih osoba koje obavljaju platni promet to tim računima, i to za cijeli iznos na kojeg glasi jamstvo uvećano za sve pripadajuće redovne i zatezne kamate te troškove, deset komada vlastitih trasiranih bjanko akceptiranih mjenica s potpisanom klauzulom »bez protesta« i mjeničnim očitovanjem, zasnivanje založnog prava na trezorskim dionicama društva te osiguranje mjesta za predstavnika države u Nadzornom odboru Varteksa d.d.

Prijedlogom Odluke o izmjeni i dopuni Odluke o davanju državnog jamstva u korist HBOR-a dostavljenim Agenciji 26. srpnja 2006., koju je Vlada RH usvojila 3. kolovoza 2006., donošenjem Odluke o izmjeni i dopuni Odluke o davanju državnog jamstva u korist HBOR-a državno jamstvo u iznosu od 50.000.000,00 kn smanjeno je na iznos od 40.000.000,00 kn, iz čega proizlazi da pokrivenost kredita RG-23/04 državnim jamstvom iznosi 80 posto iznosa kredita.

Ukupan iznos državne potpore kod rečenog kredita iznosi 40.000,000,00 kn, a odnosi se na cjelokupan iznos jamstva od 40.000.000,00 kn koji pokriva navedeni kredit i prikazan je u Tablici 10. pod rednim brojem 1. Rečeni kredit poduzetnik Varteks d.d. koristit će za financijsko i poslovno restrukturiranje.

Na temelju rečene Odluke o izmjeni i dopuni Odluke o davanju državnog jamstva u korist HBOR-a, Ministarstvo financija i poduzetnik Varteks d.d., sklopili su 28. rujna 2006. I. Dodatak Ugovoru o izdavanju Jamstva broj: F-16-04/I, te je Ministarstvo financija izdalo I. Dodatak Jamstvu HBOR-u od 28. rujna 2006.

Međutim, preostali iznos državnog jamstva od 10.000.000,00 kn na temelju rečene Odluke o izmjeni i dopuni Odluke o davanu državnog jamstva u korist HBOR-a nije ukinut već je preraspoređen na sljedeći način:

– iznos državnog jamstva od 9.600.000,00 kn preraspoređen je naknadno na Ugovor o kreditu broj G – 05/04, sklopljen s HBOR-om 18. ožujka 2004., u vrijednosti od 12.000.000,00 kn, što pokriva 80% vrijednosti kredita. Rečeni kredit sklopljen je s kamatnom stopom u iznosu 4%. Kredit će se vraćati u dvadeset jednakih tromjesečnih rata koje utvrđuje HBOR, a prva rata dospijeva 31. prosinca 2006. Kredit je namijenjen za realizaciju projekta ulaganja u rekonstrukciju konfekcijskih pogona. HBOR je kredit odobrio na temelju Programa kreditiranja razvitka gospodarskih djelatnosti.

Na temelju rečenog kredita poduzetnik Varteks d.d. bio je dužan platiti naknadu za obradu kreditnog zahtjeva u visini od 1% od odobrenog iznosa kredita, što ukupno iznosi 120.000,00 kn.

Člankom 4. Ugovora o kreditu broj G-05/04 određeni su instrumenti osiguranja naplate kredita koji se odnose na sljedeće: 10 komada bjanko vlastitih trasiranih i akceptiranih mjenica uz klauzulu »bez protesta« s mjeničnim očitovanje, 16 bjanko zadužnica s naznakom maksimalnog iznosa do 1.000.000,00 kn, zapljena novčanih sredstava na žiro-računu otvorenom kod Varaždinske banke, kao i na svim računima koje su otvoreni kod pravnih osoba koje obavljaju poslove platnog prometa. Naknadno (u roku od 6 mjeseci od zaključenoga ugovora o kreditu) zasnovat će se založno pravo u korist HBOR-a na nekretninama koje su navedene u članku 4. Ugovoru o kreditu broj G – 05/04. Dakle, bez obzira na činjenicu da je Ugovor o kreditu broj G- 05/04 bio osiguran navedenim instrumentima osiguranja u vrijeme sklapanja tj. 18. ožujka 2004., preostali dio prvotnog državnog jamstva od 50.000.000,00 kn, iz Odluke o davanju državnog jamstva u korist HBOR-a od 23. prosinca 2004., tj u konkretnom slučaju iznos od 9.600.000,00 kn preraspodijeljen je naknadno Odlukom o izmjeni i dopuni odluke o davanju državnog jamstva u korist HBOR-a od 3. kolovoza 2006., na rečeni Ugovor o kreditu broj G – 05/04.

Ukupan iznos državne potpore kod rečenog kredita iznosi 9. 600.000,00 kn, a odnosi se na cjelokupan iznos jamstva od 9.600.000,00 kn koji pokriva navedeni kredit i prikazan je u Tablici 10. pod rednim brojem 2. Rečeni kredit Varteks d.d. koristit će za poslovno restrukturiranje konkretno rekonstrukciju konfekcijskog pogona opisanog u točki 3.4.1. obrazloženja ovog rješenja.

– iznos državnog jamstva od 400.000,00 kn preraspoređen je naknadno na Ugovor o kreditu broj RG – 04/05, sklopljen s HBOR-om 5. svibnja 2005., u vrijednosti od 3.700.000,00 kn što pokriva 10,81% iznosa kredita. Kamatna stopa rečenog kredita je 4%. Kredit će se vraćati u trideset i dvije jednake uzastopne tromjesečne rate koje utvrđuje HBOR, čija prva rata dospijeva 30. rujna 2007. Kredit je namijenjen za realizaciju financijskog restrukturiranja Varteksa d.d. (podmirenje obveza prema Raiffeisen banci d.d.). HBOR je kredit odobrio na temelju Programa kreditiranja razvitka gospodarskih djelatnosti.

Na temelju rečenog Ugovora poduzetnik Varteks d.d. dužan je platiti 1% od odobrenog iznosa kredita što iznosi 37.000,00 kn.

Člankom 4. Ugovora o kreditu broj RG-04/05 određeni su instrumenti osiguranja naplate kredita koji se odnose na sljedeće: 10 komada bjanko vlastitih trasiranih i akceptiranih mjenica uz klauzulu »bez protesta« s mjeničnim očitovanje, 4 bjanko zadužnice s naznakom maksimalnog iznosa do 1.000.000,00 kn, zapljena novčanih sredstava na žiro-računu otvorenom kod Zagrebačke banke d.d., kao i na svim računima koje su otvoreni kod pravnih osoba koje obavljaju poslove platnog prometa. Za uredno izmirenje kreditne obveze zasnovana su i založna prava na nekretninama opisanim u rečenom članku 4. Ugovora o kreditu broj RG – 04/05. Dakle, bez obzira na činjenicu da je Ugovor o kreditu broj G- 05/04 bio osiguran navedenim instrumentima osiguranja u vrijeme sklapanja tj. 5. svibnja 2005., preostali dio prvotnog državnog jamstva od 50.000.000,00 kn iz Odluke o davanju državnog jamstva u korist HBOR-a od 23. prosinca 2004., odnosno u konkretnom slučaju 400.000,00 kn preraspodijeljen je naknadno Odlukom o izmjeni i dopuni Odluke o davanju državnog jamstva u korist HBOR-a od 3. kolovoza 2006., na rečeni Ugovor o kreditu broj RG – 04/05.

Ukupan iznos državne potpore kod rečenog kredita iznosi 400.000,00 kn, a odnosi se na cjelokupan iznos jamstva od 400.000,00 kn koji pokriva navedeni kredit i prikazan je u Tablici 10. pod rednim brojem 3. Rečeni kredit Varteks d.d. koristit će za financijsko restrukturiranje.

Na temelju Odluke o davanju državnog jamstva u korist Zagrebačke banke d.d. na iznos od 3.950.000,00 eura (u kunskoj protuvrijednosti po srednjem tečaju Hrvatske narodne banke na dan plaćanja, uvećano za pripadajuće troškove i kamate) koje ostaje na snazi tri godine od dana izdavanja, zaključen je Ugovor o limitu za kratkoročnu kreditnu i/ili bilo koju vrstu garantne angažiranosti banke br. 101/04 od 29. prosinca 2004., između Varteksa d.d. i Zagrebačke banke d.d. u iznosu od 3.950.000,00 eura u kunskoj protuvrijednosti prema srednjem tečaju Hrvatske narodne banke. Iz navedenih podataka razvidno je da državno jamstvo pokriva 100% kreditne obveze. Iz točke II. rečene Odluke proizlazi da jamstvo ostaje na snazi tri godine od dana izdavanja.

Na temelju rečenog Ugovora o limitu Zagrebačka banka d.d. će od dana izdavanja jamstva Ministarstva financija Varteksu d.d. na rok od 3 godine omogućiti korištenje kratkoročnih kredita i/ili otvarati pojedinačne obveze prema inozemnim partnerima i/ili izdavati pojedinačne kratkoročne garancije.

Osim državnog jamstva u korist Zagrebačke banke d.d. u članku 9. rečenog Ugovora o limitu određeni su i sljedeći instrumenti osiguranja naplate kredita: jedna bianco vlastita akceptirana mjenica uz mjenično očitovanje, jedna izjava o zapljeni računa (obična zadužnica) na iznos od 3.950.000,00 eura, te zasnivanje založnog prava na nekretninama opisanim u rečenom članku 9. Ugovora o limitu. Poduzetnik Varteks d.d. dužan je osigurati da navedeni broj mjenica bude konstantno na raspolaganja Zagrebačkoj banci d.d. do potpunog namirenja svih obveza poduzetnika Varteks d.d.

U članku 10. Ugovora o limitu određeni su i uvjeti koje poduzetnik Varteks d.d. mora poštovati za cijelo vrijeme trajanja Ugovora. Jedan od uvjeta je između ostalog i rješenje sudbine Tivara (zatvaranje ili prodaja) najkasnije do 31. prosinca 2005.

Ministarstvo financija je s poduzetnikom Varteks d.d., 30. prosinca 2004., sklopilo Ugovor o izdavanju Jamstva broj: F-017-04 za uredno izmirenje kratkoročnih obveza, klasa: 432-01/04-01/62, urbroj: 513-05-03/04-15, odnosno izdalo je državno jamstvo na iznos od 3.950.000,00 eura Zagrebačkoj banci d.d. u kunskoj protuvrijednosti po srednjem tečaju Hrvatske narodne banke na dan plaćanja, uvećano za pripadajuće troškove i kamate.

Prema odredbama članka 2. rečenog Ugovora o izdavanju jamstva broj: F-017-04, državno jamstvo odobrava se u svrhu osiguranja naplate tražbina na temelju kratkoročnih kredita, garancija, akreditiva i svih drugih plasmana sklopljenih između Zagrebačke banke d.d. i Varteksa d.d. do iznosa od 3.950.000,00 eura, a u vezi financiranja tekućeg poslovanja poduzetnika Varteks d.d.

Za osiguranje urednog izvršenja svih obveza koje mogu nastati po izdanom jamstvu, u članku 5. Ugovora o izdavanju Jamstva broj: F-017-04 određeni su instrumenti osiguranja naplate kredita: javnobilježnički ovjerovljena isprava (obična zadužnica) kojom poduzetnik Varteks d.d. daje suglasnost da se radi naplate tražbina Republike Hrvatske zapljene svi njegovi kunski i devizni računi kod svih pravnih osoba koje obavljaju platni promet po tim računima i to za cijeli iznos na kojeg glasi jamstvo uvećano za sve pripadajuće redovne i zatezne kamate te troškove, pet komada vlastitih trasiranih bjanko akceptiranih mjenica s potpisanom klauzulom »bez protesta« i mjeničnim očitovanjem, zasnivanje založnog prava na trezorskim dionicama društva te osiguranje mjesta za predstavnika države u Nadzornom odboru Varteksa d.d.

Prijedlogom Odluke o izmjeni i dopuni Odluke o davanju državnog jamstva u korist Zagrebačke banke d.d. dostavljenim Agenciji 26. srpnja 2007., koju je Vlada RH usvojila 3. kolovoza 2006., donošenjem Odluke o izmjeni i dopuni Oduke o davanju državnog jamstva u korist Zagrebačke banke d.d, koja je dostavljena Agenciji 17. studenog 2006., iznos državnog jamstva od 3.950.000,000 eura koji pokriva kredit od 3.950.000,00 eura, smanjen je na iznos od 3.100.000,00, eura, što pokriva 78,84 posto navedenog kredita.

Ukupan iznos državne potpore kod rečenog kredita od 3.950.000,00 eura iznosi 22.475.000,00 kn a odnosi se na cjelokupan iznos jamstva od 22.475.000,00 kn koji pokriva navedeni kredit (iznos državnog jamstva od 3.100.000,00 eura iznosi 22.475.000,00, kn a obračunat je prema srednjem tečaju Hrvatske narodne banke na dan 3. kolovoz 2006., kad je jamstvo odobreno Odlukom Vlade RH; 1 euro=7,25 kn) i prikazan je u Tablici 10. pod rednim brojem 4. Rečeni kredit Varteks d.d. koristit će za financijsko restrukturiranje.

Na temelju rečene Odluke o izmjeni i dopuni Odluke Vlade RH, Ministarstvo financija i Varteks d.d. sklopili su 20. listopada 2006. i Dodatak Ugovoru o izdavanju Jamstva broj: F-017-04/I, te je Ministarstvo financija Zagrebačkoj banci d.d. izdalo I. Dodatak jamstvu od 20. listopada 2006.

Preostali iznos državnog jamstva od 850.000,00 eura preraspoređen je naknadno na kredit Zagrebačke banke d.d. broj 320425067 u iznosu od 10.500.000,00 eura, sklopljen s Varteksom d.d., 4. siječnja 2005., u svrhu refinanciranja postojećih kreditnih obveza Varteksa d.d. Iznos državnog jamstva pokriva 8,1 posto iznosa kredita.

Kamatna stopa rečenog kredita je promjenjiva i iznosi EURIBOR+2,60 p.p. kamatne marže godišnje. Varteks d.d. dužan je po odobrenom kreditu platiti jednokratnu naknadu od 0,5 posto na iznos odobrenog kredita. Rok korištenja kredita je 15. veljače 2005. Rok vraćanja kredita je 10 godina uz 2 godine počeka. Osim naknadnog državnog jamstva kredit je osiguran instrumentima osiguranja navedenim u točki 7. kredita (primjerice osnivanje založnog prava, vlastite i akceptirane mjenice i sl.)

Ukupan iznos državne potpore kod rečenog kredita od 10.500.000,00 eura iznosi 6.162,500,00 kn (iznos državnog jamstva od 850.000,00 eura iznosi 6.162,500,00 kn a obračunat je prema srednjem tečaju Hrvatske narodne banke na dan 3. kolovoz 2006., kad je jamstvo odobreno Odlukom Vlade RH; 1 euro=7,25 kn), a odnosi se na cijeli iznos državnog jamstva i prikazan je u Tablici 10. pod rednim brojem 5. Rečeni kredit Varteks d.d. koristit će za financijsko restrukturiranje.

Dakle, bez obzira na činjenicu da je kredit Zagrebačke banke d.d. broj 320425067 bio osiguran instrumentima osiguranja navedenim u točki 7. Ugovora o dugoročnom kreditu s valutnom klauzulom, u vrijeme sklapanja tj. 4. siječnja 2005., preostali dio prvotnog državnog jamstva od 10.500.000,00 eura iz Odluke o davanju državnog jamstva u korist Zagrebačke banke d.d. od 23. prosinca 2004., odnosno u konkretnom slučaju 850.000,00 eura preraspodijeljen je Odlukom o izmjeni i dopuni Odluke o davanju državnog jamstva u korist Zagrebačke banke d.d., od 3. kolovoza 2006., na rečeni Ugovor.

Nadalje, s obzirom na to da je kredit Zagrebačke banke d.d. broj 320425067 u iznosu od 10.500.000,00 eura naknadno pokriven državnim jamstvom, ne može se smatrati vlastitim doprinosom poduzetnika Varteks d.d procesu restrukturiranja kao što je to navedeno u dopuni Plana restrukturiranja koju je Varteks d.d. dostavio 6. veljače 2006.

Na temelju Odluke o davanju državnog jamstva u korist Privredne banke d.d. na iznos od 2.700.000,00 eura, 30. prosinca 2004., zaključen je Ugovor o okvirnoj revolving liniji broj 9910009776, u iznosu 1.724.000,00 eura u kunskoj protuvrijednosti i Ugovor o okvirnoj revolving liniji broj 9910009783, u iznosu od 976.000,00 eura u kunskoj protuvrijednosti, između Varteksa d.d. i Privredne banke d.d. Iz točke II. rečene Odluke proizlazi da jamstvo ostaje na snazi tri godine od dana izdavanja, a državna jamstva pokrivaju iznose kreditu u 100%-tnom iznosu.

Rečeni ugovori namijenjeni su za kratkoročne revolving kredite, dokumentarne akreditive s odloženim polaganjem pokrića u svrhu plaćanja prema inozemstvu te kunske i devizne, činidbene i platežne garancije (uključivo i carinske garancije) te pisma namjere. Osim državnog jamstva u točki 8. oba Ugovora u kreditu određeni su sljedeći instrumenti osiguranja naplate kredita: pet bianco akceptiranih vlastitih mjenica, bez protesta, s mjeničnim očitovanjem ovjerenim kod javnog bilježnika, pet isprava o zapljeni računa ovjerenih kod javnog bilježnika, te osnivanje založnog prava na nekretninama opisanim u člancima 8. oba Ugovora o kreditu.

Za vrijeme trajanja ugovora o kreditu Varteks d.d. obvezao se poštovati, između ostalog uvjete opisane u članku 11. Ugovora o kreditnoj revolving liniji.

Ministarstvo financija je Privrednoj banci d.d. na temelju Ugovora o izdavanju Jamstva broj: F-018-04 za uredno izmirenje kratkoročnih obveza izdalo jamstvo na iznos od 2.700.000,00 eura u kunskoj protuvrijednosti po srednjem tečaju Hrvatske narodne banke na dan plaćanja, uvećano za pripadajuće troškove i kamate.

Prema odredbama članka 2. rečenog Ugovora o izdavanju jamstva, državno jamstvo odobrava se u svrhu osiguranja naplate tražbina na temelju kratkoročnih kredita, garancija, akreditiva i svih drugih plasmana sklopljenih između Privredne banke d.d. i Varteksa d.d. do iznosa od 2.700.000,00 eura, a u svezi financiranja tekućeg poslovanja Varteksa d.d.

Za osiguranje urednog izvršenja svih obveza koje mogu nastati po izdanom jamstvu, sukladno članku 5. Ugovora o izdavanju jamstva određene su i obveze Varteksa d.d. Riječ je o sljedećim instrumentima osiguranja: javnobilježnički ovjerovljena isprava (obična zadužnica) kojom Varteks d.d. daje suglasnost da se radi naplate tražbina Republike Hrvatske zapljene svi njegovi kunski i devizni računi kod svih pravnih osoba koje obavljaju platni promet po tim računima i to za cijeli iznos na kojeg glasi jamstvo uvećano za sve pripadajuće redovne i zatezne kamate te troškove, pet komada vlastitih trasiranih bjanko akceptiranih mjenica s potpisanom klauzulom »bez protesta« i mjeničnim očitovanjem, zasnivanje založnog prava na trezorskim dionicama društva te osiguranje mjesta za predstavnika države u Nadzornom odboru Varteksa d.d.

Prijedlogom Odluke o izmjeni i dopuni Odluke o davanju državnog jamstva u korist Privredne banke d.d., dostavljenom Agenciji 26. srpnja 2006., koju je Vlada RH usvojila 3. kolovoza 2006., donošenjem Odluke o izmjeni i dopuni Odluke o davanju državnog jamstva u korist Privredne banke d.d., koja je dostavljena Agenciji 17. studenog 2006., iznos državnog jamstva od 976.000,00 eura smanjen je na iznos od 780.000,00 eura, što pokriva 80% kredita u iznosu od 976.000,00 eura, a iznos državnog jamstva od 1.724.000,00 eura smanjen je na iznos od 1.370.200,00 eura, što pokriva 80% iznosa kredita od 1.724.000,00 eura.

Ukupan iznos državne potpore kod kredita od 976.000,00 eura iznosi 5.655.000,00 kn a odnosi se na cjelokupni iznos (iznos državnog jamstva od 780,000,00 eura iznosi 5.655.000,00 kn a obračunat je prema srednjem tečaju Hrvatske narodne banke na dan 3. kolovoza 2006., kad je jamstvo odobreno Odlukom Vlade RH; 1 euro=7,25 kn), a cjelokupni iznos državnog jamstva prikazan je u Tablici 10. pod rednim brojem 6.

Ukupan iznos državne potpore kod kredita od 1.724.000,00 eura iznosi 9.933.950,00 kn a odnosi se na cjelokupni iznos državnog jamstva (iznos državnog jamstva od 1.370.000,00 eura iznosi 9.933.950,00 kn a obračunat je prema srednjem tečaju Hrvatske narodne banke na dan 3. kolovoza 2006., kad je jamstvo odobreno Odlukom Vlade RH; 1 euro=7,25 kn), cjelokupni iznos državnog jamstva prikazan je u Tablici 10. pod rednim brojem 7. Rečene kredite Varteks d.d. koristit će za financijsko restrukturiranje.

Na temelju rečene Odluke o izmjeni i dopuni Odluke Vlade RH, Ministarstvo financija i Varteks d.d. sklopili su 19. listopada 2006. I. Dodatak Ugovoru o izdavanju Jamstva broj: F-018-04/I, te je Ministarstvo financija Privrednoj banci d.d. izdalo I. Dodatak jamstvu od 19. listopada 2006., klasa: 432-01/04-01/62, urbroj: 513-05-03/04-43.

Preostali iznos državnog jamstva od 540.000,00 eura preraspodijeljen je naknadno na temelju Odluke o izmjeni Odluke o davanju državnog jamstva u korist Privredne banke d.d. na Ugovor o dugoročnom kreditu s valutnom klauzulom broj 5110055775 u iznosu od 2.650.000,00 eura. Iznos državnog jamstva pokriva 20,38% iznosa kredita. Kredit je sklopljen 30. prosinca 2004.

Navedeni Ugovor o dugoročnom kreditu s valutnom klauzulom osim naknadnim državnim jamstvom osiguran je sredstvima osiguranja navedenim u točki 7. Ugovora o dugoročnom kreditu s valutnom klauzulom: deset bianco potpisanih vlastitih, akceptiranih mjenica, uz klauzulu bez protesta i mjenično očitovanje ovjereno kod javnog bilježnika, pet isprava o zapljeni računa Varteksa d.d., ovjerenih kod javnog bilježnika, zasnivanje založnog prava na nekretninama opisanim u točki 7. rečenog Ugovora.

Dakle, bez obzira na činjenicu da je rečeni ugovor bio osiguran navedenim instrumentima osiguranja u vrijeme sklapanja tj. 30. prosinca 2004., preostali dio prvotnog državnog jamstva od 2.700.000,00 eura iz prosinca 2004., odnosno u konkretnom slučaju 540.000,00 eura preraspodijeljen je Odlukom o izmjeni Odluke o davanju državnog jamstva u korist Privredne banke d.d. od 3. kolovoza 2006., na rečeni Ugovor o dugoročnom kreditu s valutnom klauzulom sklopljen 30. prosinca 2004.

Ukupan iznos državne potpore kod kredita od 2.650.000,00 eura iznosi 3.915.000,00 kn (iznos državnog jamstva od 540.000,00 eura iznosi 3.915.000,00 kn a obračunat je prema srednjem tečaju Hrvatske narodne banke na dan 3. kolovoz 2006., kad je jamstvo odobreno Odlukom Vlade RH; 1 euro=7,25 kn), a odnosi se na cijeli iznos državnog jamstva i prikazan je u Tablici 10. pod rednim brojem 8. Rečeni kredit Varteks d.d. koristit će za financijsko restrukturiranje.

S obzirom da je kredit pokriven državnim jamstvom isti se ne može, suprotno navodima Varteksa d.d. iz dopune Plana restrukturiranja dostavljenog Agencije 6. veljače 2006., smatrati vlastitim doprinosom procesu restrukturiranja. Rečeni kredit namijenjen je za reprogramiranje dugoročnih i kratkoročnih kredita kod Privredne banke d.d. prema izboru same banke.

4.2. Krediti sklopljeni s HBOR-om

Uvidom u dostavljenu dokumentaciju Agencija je utvrdila da je Varteks d.d. s HBOR-om sklopio ukupno pet kredita i to dva kredita pod povoljnijim uvjetima od tržišnih te tri kredita koja su pokrivena državnim jamstvom. Riječ je o sljedećim kreditima:

a) Kredit Hrvatske banke za obnovu i razvitak RG – 05/05,

b) Kredit Hrvatske banke za obnovu i razvitak RG – 06/05.

c) Kredit Hrvatske banke za obnovu i razvitak RG – 23/04,

d) Kredit Hrvatske banke za obnovu i razvitak G – 05/04, te

e) Kredit Hrvatske banke za obnovu i razvitak RG – 04/05.

Pored navedenih kredita, Varteks d.d. i HBOR sklopili su 29. svibnja 2003., odnosno 12. svibnja 2003. i kredite broj G-FZ-02/03 i G-11/03. Budući da su navedeni krediti iz 2003. sklopljeni nakon stupanja na snagu Zakona o državnim potporama (»Narodne novine«, broj 47/04 i 60/04), ali prije stupanja na snagu Uredbe, Agencija je prihvatila navode HBOR- iz očitovanja zaprimljenog 18. veljače 2011., te kredite iz 2003. nije razmatrala u ovoj upravnoj stvari. Naime, u vrijeme sklapanja kredita broj G-FZ-02/03 i G-11/03 nije stupila na snagu Uredba kojom je uređen sadržaj i bitni elementi za ocjenu sukladnosti državnih potpora s odredbama ZDP-a, te sadržaj, rokovi i postupak dostave prijedloga državnih potpora. S obzirom na činjenicu da su sadržaj pojma poduzetnika u teškoćama i uvjeti za dodjelu potpore za restrukturiranje uređeni tek navedenom Uredbom koja je stupila na snagu 6. kolovoza 2003., valjalo je samo u tom dijelu prihvatiti navode HBOR-a iz očitovanja od 18. veljače 2011.

Međutim, za preostalih pet kredita sklopljenih s HBOR-om nakon stupanja na snagu Uredbe primjenjuju se u cijelosti odredbe ZDP-a i Uredbe, te su ti krediti predmet ovoga postupka. Naime, Agencija nije prihvatila navod HBOR-a da i pet kredita sklopljenih nakon stupanja na snagu ZDP-a i Uredbe ne mogu biti predmet ovog postupka zbog nedostatka pravne regulative u vrijeme odobrenja kredita, jer su po mišljenju HBOR-a, ti krediti dodijeljeni prije stupanja na snagu Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 11/05; dalje: Pravilnik), odnosno činjenice da su pokriveni adekvatnim sredstvima osiguranja te se zbog toga smatra da su izdani pod tržišnim uvjetima. Predmetni Pravilnik stupio je na snagu 29. siječnja 2005. godine. HBOR je mišljenja da se tek navedenim Pravilnikom propisuje obrazac i način prijave državne potpore, instrumenti državne potpore te kategorije državnih potpora, a u Dodatku IV Pravilnika utvrđuju se instrumenti državne potpore i to instrument C1 – povoljniji zajmovi i zajmovi poduzetnicima u teškoćama i način izračuna iznosa odobrene državne potpore. Stoga HBOR smatra da bez Pravilnika davatelj državne potpore, primatelj niti Agencija nemaju zakonsku osnovu za izračun iste. Agencija je utvrdila da su navodi HBOR-a u tom dijelu u cijelosti neosnovani, što obrazlaže sljedećim:

Ugovor o kreditu broj: RG – 05/05 i Ugovora o kreditu broj: RG – 06/05, sklopljeni su 5. svibnja 2005., dakle nakon stupanja na snagu Pravilnika. Hrvatske propise o državnim potporama koji se odnose na kredite pod povoljnijim uvjetima koje je Varteksu d.d. dodijelio HBOR, a to su ZDP, Uredba i Pravilnik, Agencija je u cilju njihove pravilne primjene tumačila koristeći podredno kriterije iz pravne stečevine EU i to na temelju članka 4. stavka 1. podstavka 2. Uredbe.

Na taj način izbjegnute su dvojbe u tumačenju, odnosno osigurana je pravilna primjena hrvatskih propisa o državnim potporama u skladu sa smislom i duhom pravne stečevine EZ-a s kojom su hrvatski propisi o državnim potporama i usklađeni, a na način koji odgovara duhu nacionalnog prava i nije protivan ZDP-u, sukladno već opisanom stajalištu Ustavnog suda Republike Hrvatske iz točke 3. obrazloženja ovoga rješenja.

U predmetnom slučaju, Agencija je izvršila uvid i podredno primijenila uz hrvatske propise o državnim potporama (ZDP, Uredbu i Pravilnik) kriterije koji proizlaze iz točke 3.1. Dodatka I – Smjernica za nacionalne regionalne potpore, kojima je uređeno da se potpora u obliku zajma pod povoljnijim uvjetima izračunava prvo u broju postotnih bodova popusta, dakle kao razlika između referentne kamatne stope i kamatne stope koju je odredio davatelj zajma.

U Dodatku IV Pravilnika instrument C1 – povoljniji zajmovi i zajmovi poduzetnicima u teškoćama uređuje način izračuna iznosa državne potpore na način da za poduzetnike u teškoćama (u restrukturiranju) koji na tržištu nemaju mogućnost dobivanja zajma državna potpora iznosi 20 posto vrijednosti zajma, bez obzira na to je li zajam isplaćen po tržišnim (ili nepovoljnijim) uvjetima.

Stoga je Agencija nesporno utvrdila da je u predmetnom slučaju nužna podredna primjena europskih kriterija budući da su isti povoljniji za Varteks d.d., jer se izračunava kao razlika između referentne kamatne stope i kamatne stope koju je odredio davatelj zajma. Referentna kamatna stopa u 2005., iznosila je 5,44%, dok je kredit odobren po stopi od 4%.

Tako je Ugovor o kreditu broj: RG – 05/05, od 5. svibnja 2005., sklopljen na iznos od 10.744.000,00 kn, s kamatnom stopom od 4 posto. Kredit će se vraćati u trideset i dvije jednake uzastopne tromjesečne rate koje utvrđuje HBOR, čija prva rata dospijeva 30. rujna 2007. Kredit je namijenjen za realizaciju financijskog restrukturiranja poduzetnika Varteks d.d., odnosno za podmirenje obveza prema Privrednoj banci d.d., HBOR je kredit odobrio na temelju Programa kreditiranja financijskog restrukturiranja gospodarskih subjekata.

Rečeni kredit namijenjen je za financijsko restrukturiranje i prikazan je u Tablici 10. pod rednim brojem 9. Državna potpora kod rečenog kredita iznosi 826.226,54 kn. Kod kredita koji su sklopljeni pod uvjetima povoljnijim od tržišnih, državnu potporu predstavlja razlika između referentne kamatne stope i kamatne stope po kojoj je kredit odobren. Referentna kamatna stopa u 2005., iznosila je 5,44%, dok je kredit odobren po stopi od 4%.

Ugovor o kreditu broj: RG – 06/05, od 5. svibnja 2005., sklopljen je na iznos od 25.556.000,00 kn s kamatnom stopom od 4 posto. Kredit će se vraćati u trideset i dvije jednake uzastopne tromjesečne rate koje utvrđuje HBOR, čija prva rata dospijeva 30. rujna 2007. Kredit je namijenjen za realizaciju financijskog restrukturiranja poduzetnika Varteks d.d., odnosno za podmirenje obveza prema Zagrebačkoj banci d.d. i prikazan je u Tablici 7 pod rednim brojem 10. Državna potpora kod rečenog kredita iznosi 1.965.287,17 kn. Referentna kamatna stopa u 2005., iznosila je 5,44%, dok je kredit odobren po stopi od 4%.

S druge strane, kod preostala tri kredita broj RG-23/04, G – 05/04 i RG – 04/05, iako su sklopljeni prije stupanja na snagu Pravilnika (osim kredita RG-04/05), pravni temelj za izračun državne potpore je članak 74. stavak 1. Uredbe koji propisuje uvjete koji moraju biti kumulativno ispunjeni da se jamstvo ne smatra potporom. Naime navedeni krediti sklopljeni su nakon stupanja na snagu Uredbe, stoga je, u smislu članka 74. stavka 1. Uredbe bilo potrebno pri izračunu iznosa državne potpore uzeti cijeli iznos državnog jamstva koji pokriva navedene kredite jer je riječ o poduzetniku u teškoćama, a razlozi za takav izračun su već detaljnije obrazloženi u točki 4.1. obrazloženja ovoga rješenja.

4.3. Subvencija

Agencija je u sklopu izrade Godišnjeg izvješća o državnim potporama za 2005., u predmetu klasa: 430-02/2005-02/23, od Ministarstva gospodarstva, rada i poduzetništva, dana 26. svibnja 2006., zaprimila popis korisnika potpora koje Ministarstvo gospodarstva, rada i poduzetništva dodjeljuje na temelju Mjera za poticanje razvoja i poboljšanje stanja u tekstilnoj i kožarsko-obućarskoj industriji Hrvatske. Navedene mjere odobrila je Agencija mišljenjem od 10. lipnja 2005., klasa: 430-01/2005-02/13, urbroj: 580-03-05-17-04. Državne potpore na temelju navedene Mjere nisu se smjele odobravati poduzetnicima u teškoćama. Međutim Varteks d.d., iako je bio poduzetnik u teškoćama dobio je od Ministarstva gospodarstva, rada i poduzetništva subvencije u iznosu od 4.791.560,00 kn. Iznos subvencija prikazan je u Tablici 10. pod rednim brojem 11.

Državne potpore poduzetniku Varteks d.d. odobrene putem državnih jamstava, kredita pod povoljnijim uvjetima od tržišnih te subvencija u razdoblju od 2003. do 2005. prikazane su u Tablici 10.

Tablica 10. Državne potpore odobrene poduzetniku Varteks d.d. u razdoblju od 2003. do 2005.

– u kunama

|  |  |  |  |  |
| --- | --- | --- | --- | --- |
| Rb. | Davatelj državne potpore | Instrument državne potpore | 2005. | 2006. |
| 1. | Ministarstvo financija | Državno jamstvo HBOR-u u visini od 80 posto na iznos kredita RG-23/04 od 50.000.000,00 kuna. |  | 40.000.000 |
| 2. | Ministarstvo financija | Državno jamstvo HBOR-u u visini od 80 posto na iznos kredita G – 05/04 od 12.000.000,00 kuna |  | 9.600.000 |
| 3. | Ministarstvo financija | Državno jamstvo HBOR-u u visini od 10,81 posto na iznos kredita RG – 04/05 od 3.700.000,00 kuna. |  | 400.000 |
| 4. | Ministarstvo financija | Državno jamstvo Zagrebačkoj banci d.d. u visini od 78,48 posto na iznos kredita od 30.018.578,00 kuna (3.950.000,00 eura). |  | 22.475.000 |
| 5. | Ministarstvo financija | Državno jamstvo Zagrebačkoj banci d.d. u visini od 8,1 posto na iznos kredita od 10.500.000,00 eura |  | 6.162.500 |
| 6. | Ministarstvo financija | Državno jamstvo Privrednoj banci Zagreb d.d. u visini od 80 posto na iznos kredita od 976.000,00 eura |  | 5.655.000 |
| 7. | Ministarstvo financija | Državno jamstvo Privrednoj banci Zagreb d.d. u visini od 80 posto na iznos kredita od 1.724.000,00 eura |  | 9.933.950 |
| 8. | Ministarstvo financija | Državno jamstvo Privrednoj banci Zagreb d.d. u visini od 20,38 posto na iznos kredita od 2.650.000,00 eura |  | 3.915.000 |
| 9. | Hrvatska banka za obnovu i razvitak | Kredit pod povoljnijim uvjetima RG – 05/05 (državnu potporu predstavlja razlika između referentne kamatne stope 5,44% i kamatne stope po kojoj je kredit odobren 4%) | 826.226,54 |  |
| 10. | Hrvatska banka za obnovu i razvitak | Kredit pod povoljnijim uvjetima RG – 06-05 (državnu potporu predstavlja razlika između referentne kamatne stope 5,44% i kamatne stope po kojoj je kredit odobren 4%) | 1.965.287,17 |  |
| 11. | Ministarstvo gospodarstva, rada i poduzetništva | Subvencija | 4.791.560 |  |
|  | UKUPNO |  | 7.582.073,71 | 98.141.450 |
|  | SVEUKUPNO |  | 105.724.523,71 | |

Izvor: dokumentacija Varteksa d.d.

Obrada: Agencija za zaštitu tržišnog natjecanja

Napomena: iznos u kunama koji se odnosi na iznos državne potpore kod jamstva izračunat je prema srednjem tečaju Hrvatske narodne banke na dan odobrenja jamstva tj. 3. kolovoza 2006., kada je 1 euro iznosio 7,25 kn.

5. Značaj Varteksa d.d. za tekstilnu industriju i njegovi konkurenti

Tržište tekstila u Europskoj uniji zasićeno je i vrlo konkurentno. Nekoliko podsektora tekstilne industrije opterećeno je s viškom kapaciteta. Zaposlenost u tekstilnom i odjevnom podsektoru bilježi značajan pad što dovodi do smanjenog broja poduzetnika u odnosu na prijašnje godine. Počevši od 1995. proizvodnja u svim podsektorima tekstilne industrije bilježi pad osim u proizvodnji industrijskog i ostalog tekstila gdje proizvodnja bilježi lagani rast (izraženo u stalnim cijenama). Najveće smanjenje proizvodnje odnosi se na proizvodnju vlakana i pređe, a zatim slijedi proizvodnja tkanina.

Jedan od uvjeta dodjele državnih potpora u sektoru čija je značajka višak kapaciteta je djelomično ili potpuno zatvaranje kapaciteta kako bi se umanjio učinak s obzirom na mogućnost narušavanja tržišnog natjecanja prema izravnim konkurentima koji nisu primili državnu potporu.

Iz dostavljene dokumentacije također proizlazi da domaće i strano tržišta prodaje tekstila karakterizira stagnacija tržišta klasične konfekcije, jaki zaokret prema neformalnom, »casual« odijevanju, te znatno povećanje udjela kupovine u trgovačkim centrima.

Također, na domaćem tržištu prodaje tekstilnih proizvoda, povećana je strana konkurencija poznatih robnih marki kao i velike količine jeftinih tekstilnih proizvoda iz uvoza, dok stagnira broj kupaca sa standardnim motivom kupnje, a kupovina klasične konfekcije u velikoj se mjeri prebacuje na posebne prigode.

Prema podacima Ministarstva gospodarstva, rada i poduzetništva za 2004., Varteks d.d. u ukupnoj zaposlenosti u tekstilnoj djelatnosti u Varaždinskoj županiji sudjelovao je s 25 posto, dok je ukupnom izvozu Varaždinske županije sudjelovao s 19 posto, a u izvozu odjeće sudjelovao je sa 62 posto. U odnosu na područje Republike Hrvatske (dalje: RH), Varteks d.d. u ukupnoj zaposlenosti u tekstilnoj industriji sudjeluje s 11 posto, u ukupnom izvozu RH sudjeluje s 1,2 posto, dok u izvozu tekstilnih proizvoda sudjeluje s 9,4 posto.

Varteks d.d. prilikom nabave sirovina i materijala koristi domaće i strane dobavljače (primjerice za snabdijevanje metražnim materijalom poduzetnik je orijentiran na dobavljače s područja Europske unije, jer na području RH metražni materijal proizvodi svega nekoliko poduzetnika u nedovoljnim količinama i po nekonkurentnim cijenama).

Iz dostavljene dokumentacije proizlazi da su glavni konkurentni Varteksa d.d. u RH poduzetnici koji proizvode konfekcijsku odjeću i to: Mura d.o.o, Heruc d.d., Kotka konfekcija d.d., Labod modna konfekcija d.o.o., te određeni strani poduzetnici koji su nazočni samo u pojedinim gradovima. Rečeni poduzetnici svoje proizvode distribuiraju uglavnom putem poduzetnika Tekstilpromet d.d. i Lantea d.d., putem privatnih trgovina, dok je distribucija putem vlastitih prodajnih lanaca beznačajna.

Glede neformalnog odijevanja glavni tržišni takmaci Varteksa d.d. jesu strani poduzetnici koji svoje proizvode distribuiraju preko poduzetnika Magma d.d., Tekstilpromet d.d. i Lantea d.d. Osim stranih poduzetnika značajniju konkurenciju predstavlja određen broj domaćih proizvođača te poduzetnici koji uvoze takve proizvode.

Na području tkanina najveći tržišni takmaci jesu talijanski i slovenski poduzetnici te distributeri lager tkanina.

6. Ratne štete koje je pretrpio Varteks d.d.

Na temelju dopune Plana restrukturiranja dostavljene Agenciji 6. veljače 2006. utvrđeno je da je tijekom ratnih zbivanja koja su se tijekom devedesetih godina odvijala na području bivše SFRJ, Varteks d.d. pretrpio znatne gubitke koji su imali veliki značaj u njegovom daljnjem poslovanju. Iznos izravnih šteta priznatih od strane RH, prema potvrdi Ministarstva financija od 28. ožujka 2001. iznosi 143.956.000,00 DM.

Varteks d.d. naveo je da njegov današnji položaj nedvojbeno uzrokovan ratnim štetama i izgubljenim tržištima.

7. Odluka Vijeća

Vijeće je na temelju utvrđenog činjeničnog stanja u ovoj upravnoj stvari na 74. sjednici održanoj 19. svibnja 2011.,odlučilo da je Varteks d.d., primatelj pojedinačnih državnih potpora za restrukturiranje u obliku državnih jamstava, kredita sklopljenih pod uvjetima povoljnijim od tržišnih i subvencija u smislu članka 3. ZDP-a, koje prije nego što su dodijeljene nisu bile prijavljene Agenciji u smislu članka 11. ZDP-a, ali budući da su dane potpore usklađene s odredbama ZDP-a, Vijeće je odlučilo dati suglasnost na akte koji sadrže te potpore, navedene u izreci ovoga rješenja, sukladno članku 15. stavku 1. ZDP-a.

Vijeće svoju odluku obrazlaže kako slijedi:

a) Nedvojbeno je utvrđeno da je Varteks d.d., unatoč njegovim protivnim navodima tijekom postupka, poduzetnik u financijskim teškoćama sukladno članku 16. stavku 2. Uredbe, što je detaljno obrazloženo točkom 3. obrazloženja ovoga rješenja, pod nazivom Analiza poslovanja Varteksa d.d.. Naime, tim člankom uređeno je da se poduzetnikom u teškoćama smatra poduzetnik koji nije sposoban vlastitim sredstvima ili sredstvima koje može pribaviti od svog vlasnika ili vjerovnika zaustaviti negativna kretanja poslovanja, a koja bi, bez posredovanja države, ugrozila opstanak poduzetnika.

Navedeno potvrđuju i navodi iz zahtjeva Ministarstva financija od 22. prosinca 2004. upućenog Vladi RH, prijedlozi Odluka Vlade RH te mišljenje Ministarstva gospodarstva, rada i poduzetništva od 21. prosinca 2004. iz kojih u bitnome proizlazi da se Varteks d.d. nalazi u financijskim teškoćama te da stoga provodi postupak restrukturiranja, budući da je izlazak iz krize Varteksa d.d. moguć jedino poduzimanjem radikalnih mjera racionalizacije poslovanja.

Stoga, dodijeljena državna jamstva sadržana u Odluci i Odluci o izmjeni i dopuni Odluke o davanju državnog jamstva u korist Zagrebačke banke Zagreb d.d., Zagreb od 23. prosinca 2004. i od 3. kolovoza 2006, Odluci i Odluci o izmjeni i dopuni Odluke o davanju državnog jamstva u korist Privredne banke Zagreb d.d., Zagreb za financiranje tekućeg poslovanja društva Varteks d.d. Varaždin, od 23. prosinca 2004. i od 3. kolovoza 2006, te Odluci i Odluci o izmjeni i dopuni Odluke o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društvu Varteks d.d., od 23. prosinca 2004. i od 3. kolovoza 2006., u cijelosti predstavljaju državnu potporu u smislu članka 3. ZDP-a.

Naime, za takva državna jamstva ne može se, u smislu članka 74. stavka 1. Uredbe, utvrditi da ne predstavljaju državnu potporu, jer kumulativno ne ispunjavaju sve propisane uvjete iz navedenog članka.

Člankom 74. stavkom 1. Uredbe uređeno je da državno jamstvo u pravilu ne sadržava državnu potporu korisniku zajma, davatelju i/ili primatelju zajma, odnosno financijskih sredstava ukoliko su kumulativno ispunjeni sljedeći uvjeti:

– da korisnik zajma nije u financijskim teškoćama,

– da korisnik zajma može na financijskom tržištu dobiti zajam po tržišnim uvjetima bez posredovanja države,

– da je državno jamstvo povezano s određenom financijskom transakcijom, ograničeno po visini i po vremenu trajanja,

– da državno jamstvo ne pokriva više od 80 posto određene financijske obveze,

– da se za državno jamstvo zaračunava tržišna cijena.

Uz činjenicu da je Varteks d.d. poduzetnik u teškoćama, Vijeće je utvrdilo da se cijeli iznos državnog jamstva koji pokriva kredit smatra državnom potporom jer unatoč naknadnom smanjenju državnih jamstava sa 100% na 80% kreditne obveze sukladno prethodno navedenim Odlukama o izmjeni i dopuni Odluka Vlade RH od 3. kolovoza 2006. o davanju državnog jamstva u korist spomenutih banaka, preostali iznosi državnih jamstava nisu ukinuti već su naprotiv, dodatno preraspodijeljeni na već postojeće kredite Varteksa d.d., iako su ti krediti u vrijeme sklapanja bili osigurani drugim instrumentima osiguranja.

Navedenu odluku Vijeća, potvrđuju i kriteriji iz točke 3.2. Obavijesti Komisije o primjeni članaka 87. i 88. Ugovora o Europskoj zajednici u području državnih potpora kojima je uređeno da »ukoliko, u vrijeme kada se odobrava kredit, postoji velika vjerojatnost da zajmoprimac neće izvršiti svoju obvezu, npr. jer se nalazi u financijskim poteškoćama, vrijednost jamstva može biti jednaka iznosu efektivno pokrivenim jamstvo.«

b) Vijeće je nadalje odlučilo da se državnom potporom, u smislu članka 3. ZDP-a smatraju i dva kredita Varteksa d.d. sklopljena s HBOR-om pod povoljnijim uvjetima i to: Ugovor o kreditu broj: RG – 05/05, od 5. svibnja 2005., te Ugovor o kreditu broj: RG – 06/05, od 5. svibnja 2005., što je detaljno obrazloženo točkom 4.2. obrazloženja ovoga rješenja.

Također, državnom potporom u smislu članka 3. ZDP-a Vijeće smatra i subvenciju Ministarstva gospodarstva, rada i poduzetništva u iznosu od 4.791.560,00 kn koja je 2005. dodijeljena Varteksu d.d. na temelju Mjera za poticanje razvoja i poboljšanje stanja u tekstilnoj i kožarsko-obućarskoj industriji Hrvatske, što je detaljno objašnjeno točkom 4.3. obrazloženja ovoga rješenja.

U smislu članka 16. stavka 1. Uredbe, državna potpora za restrukturiranje namijenjena je poduzetnicima u teškoćama i sukladna je izuzeću od opće zabrane uređene člankom 4. stavkom 3. točkom d) ZDP-a, koje se odnosi na državne potpore namijenjene poticanju određenih gospodarskih djelatnosti ili određenih gospodarskih područja. Stoga je Vijeće za sve dodijeljene državne potpore trebalo ocijeniti ispunjavaju li uvjete za izuzeće iz članka 4. stavka 3. točke d) ZDP-a, odnosno odgovarajućih odredaba Uredbe. Članci 16., 18. i 19. Uredbe uređuju državne potpore za restrukturiranje dok se članak 74. Uredbe odnosi na državna jamstva.

Člankom 4. uređena je opća zabrana i izuzeće od opće zabrane dodjele državnih potpora iz članka 3. ZDP-a. Tako je člankom 4. stavkom 1. ZDP-a, uređeno da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastice na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza RH, dok su člankom 4. stavcima 2. i 3. ZDP-a propisana izuzeća od opće zabrane, odnosno državne potpore iz članka 3. ZDP-a, ako ispunjavaju propisane uvjete za izuzeće iz članka 4. stavaka 2. i 3. ZDP-a, smatraju se sukladnim ZDP-u.

Poduzetniku u teškoćama može se dodijeliti državna potpora za restrukturiranje, ako je ona dio dugoročnog plana obnove poduzetnike i ukoliko su kumulativno ispunjeni uvjeti iz članka 18. stavka 1. Uredbe, što je detaljno obrazloženo u točki 3.1. obrazloženja ovog rješenja.

Stoga je Vijeće prilikom razmatranja Plana restrukturiranja trebalo utvrditi razdoblje u kojem je Varteks d.d. započeo proces restrukturiranja, budući da je tijekom 1998. primio državne potpore za restrukturiranje u iznosu od 22.427.782,00 kn.

Vijeće je utvrdilo da je proces restrukturiranja Varteksa d.d. započeo 2004., kada on značajno pada u financijske teškoće, te da razdoblje restrukturiranja traje do 31. prosinca 2007.

U odnosu na Plan restrukturiranja, a na temelju činjenica opisanih u točki 3.4. obrazloženja ovoga rješenja, Vijeće je stajališta da Plan restrukturiranja obuhvaća uzroke i posljedice teškoća u tom poduzetniku, predviđa načine rješavanja teškoća, izvore financiranja, trajanje restrukturiranja te gospodarske i socijalne posljedice restrukturiranja, kako je to uređeno člankom 18. stavkom 1. podstavkom 1 Uredbe.

Budući da je državna potpora za restrukturiranje dio dugoročnog plana obnove poduzetnika, u smislu članka 18. stavka 1. Uredbe, Vijeće je u odnosu na dugoročnost obnove utvrdilo sljedeće:

Plan restrukturiranja nije u cijelosti utemeljen na realnim osnovama i stoga ne može u potpunosti jamčiti dugoročnu obnovu poduzetnika, što proizlazi iz analize poslovanja i novčanog tijeka poduzetnika Varteks d.d. opisanih u točki 3.4. obrazloženja ovog rješenja.

Međutim, iz rezultata poslovanja u 2005. (gubitak od 25,4 milijuna kn) te rezultata poslovanja za prvih 9 mjeseci 2006. (gubitak otprilike 4,5 milijuna kn) vidljivo je da poduzetnik posluje s gubitkom koji je manji za 10 posto od planiranog u 2005., što ipak predstavlja pozitivan trend smanjenja gubitka. Dakle, odluka Vijeća temelji se prvenstveno na činjenici da su gubici predviđeni u Planu restrukturiranja manji od ostvarenih.

Vijeće je mišljenja da je u cilju prikazivanja dugoročne obnove iz Plana restrukturiranja, Varteks d.d. trebao izvršiti detaljniju analizu tržišta na kojem djeluje te svoje poslovanje realno prikazati. Varteks d.d. opisao je sadašnje stanje na tržištu, međutim nije naveo realne planove poslovanja niti procjene odnosa ponude i potražnje na mjerodavnom tržištu kao niti projekcije svojeg položaja na tržištu tekstila u budućnosti. Tako, primjerice iz plana poslovanja tog poduzetnika proizlazi da će isti već u 2006. poslovati s dobiti od 9.700.000,00 kn, a podaci o njegovom poslovanju za prvih devet mjeseci 2006. pokazuju gubitak od otprilike 4,5 milijuna kn (točka 3.4.2. obrazloženja ovog rješenja, podnaslov Poslovni plan Varteksa d.d.).

Kao jedan od uvjeta uspostave dugoročne obnove poduzetnika je i napuštanje djelatnosti koje ostvaruju gubitak. Varteks d.d. naveo je da gubitak ostvaruju Sektor proizvodnje tkanina Tivar, Tiskara i pojedini konfekcijski pogoni.

Varteks d.d. naveo je da Sektor proizvodnje tkanina Tivar ostvaruje gubitak dugi niz godina, ali nije donio konačnu odluku glede Tivara do kraja 2005. (zatvaranje ili prodaja), unatoč obvezi opisanoj u točki 3.4.1. podnaslov Sektor proizvodnje tkanina Tivar. Činjenica da je Tivar koji ostvaruje gubitke i dalje dio Varteksa d.d. dovodi u pitanje upravo dugoročnu obnovu poduzetnika. Međutim, Vijeće cijeni da racionalizacija, odnosno smanjenje proizvodnje a time i smanjenje gubitka u Sektoru proizvodnje tkanina Tivar ipak u stanovitom smislu doprinosi dugoročnoj obnovi poduzetnika.

U dijelu koji se odnosi na restrukturiranje konfekcijskih pogona opisanih u točki 3.4.1. obrazloženja ovog rješenja, u podnaslovu Pogoni, Vijeće je utvrdilo da isti u sebi sadrži određene proturječnosti. S jedne strane, Varteks d.d. ističe visok stupanj tehničke opremljenosti pogona u svojem sjedištu, dok s druge strane, navodi mogućnost preseljenja istih na novu, jeftiniju lokaciju, primjerice u Slobodnu zonu Varaždin.

Međutim, u odnosu na smanjenje kapaciteta pogona koji ostvaraju gubitak, Vijeće je utvrdilo da Plan restrukturiranja poduzetnika u tom dijelu doprinosi dugoročnoj obnovi poduzetnika.

Činjenica da je u lipnju 2006. prodana Tiskara koja je ostvarivala gubitak također doprinosi dugoročnoj obnovi poslovanja poduzetnika.

U odnosu na ispunjenje uvjeta iz članka 18. stavka 1. podstavaka 2. i 3. Uredbe da se državne potpore ograniče na minimum sredstava potrebnih za provođenje mjera restrukturiranja u okviru postojeći izvora financiranja i da poduzetnik znatno doprinosi procesu restrukturiranja, Vijeće je utvrdilo da Varteks d.d. ostvaruje pozitivne trendove poslovanja. Stoga Vijeće smatra da su dodijeljene državne potpore u ukupnom iznosu od 105.724.523,71 kn ograničene na minimum sredstava potrebnih za provođenje mjera restrukturiranja, kako to propisuje članak 18. stavak 1. alineja 2. Uredbe, kako je to i obrazloženo u točki 3.5. obrazloženja ovoga rješenja pod nazivom Vlastiti doprinos Varteksa d.d. procesu restrukturiranja.

Vijeće je utvrdilo da troškovi restrukturiranja sa sredstvima koja sadrže elemente državne potpore iznose oko 220.0693,456,71 kuna. Vlastiti doprinos poduzetnika prikazan u točki 3.5. obrazloženja ovog rješenja u podnaslovu Ukupni vlastiti doprinos procesu restrukturiranja iznosi 114.968.933,00 mil kuna, odnosno 52%, stoga se u konkretnom slučaju takav vlastiti doprinos poduzetnika procesu restrukturiranja smatra znatnim, kako to propisuje članak 18. stavak 1. podstavak 3. Uredbe.

U odnosu na uvjet iz članka 19. stavka 2. koji se odnosi na obvezu predviđanja mjera koje onemogućavaju negativan utjecaj na tržišno natjecanje, Vijeće je na temelju činjenica iz točke 3.6. obrazloženja ovog rješenja utvrdilo da je uvjet iz navedenog članka ispunjen.

Uzimajući u obzir pozitivne trendove poslovanja Varteksa d.d. i činjenice da su u konkretnom slučaju ispunjeni uvjeti iz članka 18. Uredbe državne potpore za restrukturiranje dodijeljene Varteksu d.d.sukladne su članku 4. stavku 3. točki d) ZDP-a.

Stoga je Vijeće donijelo odluku o davanju suglasnosti na sljedeće akte Vlade RH koji sadrže državne potporu za restrukturiranje kako slijedi:

– Odluku o davanju državnog jamstva u korist Zagrebačke banke d.d. za financiranje tekućeg poslovanja društva Varteks d.d. Varaždin klasa: 432-02/04-02/89, urbroj: 5030120-04-3, od 23. prosinca 2004. i Odluku o izmjeni i dopuni Odluke o davanju državnog jamstva u korist Zagrebačke banke d.d. za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-3, od 3. kolovoza 2006.,

– Odluku o davanju državnog jamstva u korist Privredne banke d.d. za financiranje tekućeg poslovanja društva Varteks d.d. Varaždin, klasa: 432-02/04-02/89, urbroj: 5030120-04-5, od 23. prosinca 2004. i Odluku o izmjeni i dopuni Odluke o davanju državnog jamstva u korist Privredne banke d.d. za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-1, od 3. kolovoza 2006., te

– Odluku o davanju državnog jamstva u korist HBOR-a po Programu kreditiranja financijskog restrukturiranja gospodarskih subjekata društva Varteks d.d., Varaždin, klasa: 432-02/04-02/89, urbroj: 5030120-04-1 i Odluku o izmjeni i dopuni Odluke o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društvu Varteks d.d., klasa: 432-02/04-02/89, urbroj: 5030120-06-05, od 3. kolovoza 2006., jer su usklađene sa odredbama ZDP-a.

Također, Vijeće je dalo suglasnost na državne potpore za restrukturiranje sadržane u kreditu HBOR-a, RG – 05/05 i kreditu HBOR-a, RG – 06/05, sklopljenim pod povoljnijim uvjetima od tržišnih između Varteksa d.d. i HBOR-a i na državne potpore za restrukturiranje u obliku subvencije koje je Varteks d.d. dodijelilo Ministarstvo gospodarstva, rada i poduzetništva, u iznosu od 4.791.560,00, jer su usklađene sa odredbama ZDP-a. Subvencije je Varteks d.d. morao obuhvatiti u procesu restrukturiranja i uključiti u Plan restrukturiranja, jer bi se u suprotnom u odnosu na te subvencije morao naložiti povrat, budući da Mjere (prethodno odobrene mišljenjem Agencije, klase: 430-01/2005-02/13, urbroj: 580-03-05-17-04, od 10. svibnja 2005.), na temelju koje su subvencije dodijeljene Varteksu d.d., nisu bile namijenjene poduzetnicima u teškoćama.

U odnosu na kredite koji su prvobitno bili sklopljeni pod tržišnim uvjetima te su kao takvi bili prikazani kao vlastiti doprinos Varteksa d.d. Vijeće, nije uključilo niti u troškove restrukturiranja niti u vlastiti doprinos poduzetnika, jer su naknadno pokriveni državnim jamstvom. Riječ je o kreditu Zagrebačke banke d.d. u iznosu od 10.500.000,00 eura te kreditu Privredne banke d.d. u iznosu od 2.650.000,00 eura, što je detaljnije obrazloženo u točki 4.1. obrazloženja ovoga rješenja.

S obzirom da se državna potpora za restrukturiranje, sukladno članku 18. stavku 2. Uredbe može ponovno dodijeliti tek nakon deset godina od dana dodjele posljednje državne potpore za restrukturiranje, Vijeće je donijelo odluku da se Varteksu d.d. može ponovno dodijeliti državna potpora za restrukturiranja nakon deset godina od dana dodjele posljednje državne potpore za restrukturiranje. Posljednja državna potpora za restrukturiranje Varteksu d.d. dodijeljena je u obliku državnog jamstva 3. kolovoza 2006., na temelju sljedećih Odluka Vlade RH:

– Odluke o izmjeni i dopuni Odluke o davanju državnog jamstva u korist Zagrebačke banke d.d., Zagreb za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-3, od 3. kolovoza 2006.;

– Odluke o izmjeni i dopuni Odluke o davanju državnog jamstva u korist Privredne banke Zagreb d.d., Zagreb, za financiranje tekućeg poslovanja društva Varteks d.d., klasa: 432-02/04-02/89, urbroj: 5030120-06-1, od 3. kolovoza 2006., te

– Odluke o izmjeni i dopuni Odluke o davanju državnog jamstva u korist Hrvatske banke za obnovu i razvitak po Programu kreditiranja financijskog restrukturiranja gospodarskih subjekata društvu Varteks d.d., klasa: 432-02/04-02/89, urbroj: 5030120-06-05, od 3. kolovoza 2006.

Državna potpora za restrukturiranje Varteksu d.d. može se ponovno dodijeliti nakon proteka roka od 10 godina, odnosno od 3. kolovoza 2016., sukladno članku 18. stavku 2. Uredbe. Međutim, člankom 18. stavkom 3. Uredbe, uređeno je da se državna potpora za restrukturiranje može ponovno dodijeliti i prije isteka roka od 10 godina od dana dodjele državne potpore za restrukturiranje zbog iznimnih okolnosti na koje poduzetnik nije mogao utjecati. Potrebno je navesti da u slučaju postojanja iznimnih okolnosti poduzetnik koji se na njih poziva snosi teret dokaza postojanja tih okolnosti, odnosno činjenice da svojim postupanjem nije na te iznimne okolnosti mogao utjecati.

Ratne štete na koje se u ovoj upravnog stvari pozivao Varteks d.d. a koje su opisane u točki 6. obrazloženja ovoga rješenja, Vijeće nije moglo uzeti kao mjerodavne.

Naime, Varteks d.d. nije naveo podatak je li sanacija ratnih šteta bila dio procesa restrukturiranja iz 1998. godine, a iako se pozvao na ratne štete u dopuni Plana restrukturiranja, nigdje nije naveo jesu li i koje su ratne štete priznate i sanirane. Vijeće je utvrdilo da je tijekom proteklih godina Varteks d.d. uspio vratiti dio nekretnina koje se nalaze na području bivše SFRJ, te da je jedan dio nekretnina uspio i prodati.

Također, Ministarstvo financija u zahtjevu kojim pokrenut predmetni postupak i Ministarstvo gospodarstva, rada i poduzetništva u dokumentaciji dostavljenoj tijekom ovoga postupka nisu tražili odobrenje državne potpore zbog ublažavanja ili otklanjanja ratne štete, već su se isključivo usmjerili na potpore za proces restrukturiranja Varteksa d.d.

Vijeće nije prihvatilo prijedlog Varteksa d.d. za okončanje postupka nagodbom budući da je ZDP-om propisano da u postupcima u kojima se odlučuje o državnim potporama iznos i vrsta državne potpore koju davatelj namjerava dodijeliti ovisi isključivo o davatelju državne potpore, a korisnik državne potpore nije u mogućnosti niti pokrenuti postupak dodjele državne potpore, niti tijekom postupka postavljati dodatne zahtjeve za dodjelom državne potpore koje nije predložio davatelj.

Čak i u slučaju da ZDP omogućuje sklapanje nagodbe u postupku davanja suglasnosti na državne potpore, davatelji državnih potpora (Ministarstvo financija i Ministarstvo gospodarstva, rada i poduzetništva) nisu prihvatili prijedlog Varteksa d.d., pa bi sklapanje nagodbe bilo protivno i odredbi članka 134. stavka 2. ZUP-a iz koje proizlazi da nagodba mora biti uvijek jasna i određena i ne smije biti na štetu javnog interesa, javnog morala ili pravnog interesa trećih osoba.

Navode HBOR-a iz očitovanja zaprimljenog 18. veljače 2011, Vijeće je djelomično prihvatilo. Naime, Varteks d.d. i HBOR sklopili su 29. svibnja 2003., odnosno 12. svibnja 2003. kredite broj G-FZ-02/03 i G-11/03. Budući da su navedeni krediti iz 2003. sklopljeni nakon stupanja na snagu ZDP-a, ali prije stupanja na snagu Uredbe, Vijeće je prihvatilo navode HBOR-a, te kredite iz 2003. nije razmatralo u ovoj upravnoj stvari s obzirom na činjenicu da su sadržaj pojma poduzetnika u teškoćama i uvjeti za dodjelu potpore za restrukturiranje uređeni tek Uredbom koja je stupila na snagu 6. kolovoza 2003. Navedeno je detaljno obrazloženo točkom 4.2. obrazloženja ovoga rješenja.

Na temelju odluke Vijeća, Agencija je odlučila kao u točkama I., II., III., IV. i V. izreke ovoga rješenja.

Odluka o objavi ovoga rješenja temelji se na članku 17. ZDP-a, pa je stoga odlučeno kao u točki VI. izreke ovoga rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 430-01/2004-01/42

Urbroj: 580-03-11-17- 71

Zagreb, 19. svibnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 89/2011-1913